title: Jalkapallo kesäolympialaisissa 2004 – naisten turnaus

text: Naisten jalkapalloturnaus oli olympialaisten ohjelmassa kolmatta kertaa vuoden 2004 kesäolympialaisissa. Olympiakultaa voitti Yhdysvallat.


title: Furi ja maaginen metsä

text: Furi ja maaginen metsä ("El Bosque animado") on vuonna 2001 ensi-iltansa saanut Ángel de la Cruzin ohjaama animaatioelokuva.


title: Alexander August Brunou

text: Alexander August Brunou (15. huhtikuuta 1821 Muolaa – 19. lokakuuta 1887 Helsinki) oli suomalainen lakimies, senaattori ja senaatin oikeusosaston jäsen vuodesta 1872. Hän osallistui lainsäädäntötyöhön, ja hän oli liberaalien parhaita poliitikkoja.


title: Alexander August Brunou

text: Brunoun vanhemmat olivat Mikkelin kirkkoherra Gustaf Adolf Brunou (1774–1833) ja Ottiliana Lovisa Charpentier. Hän kävi Helsingin yksityislyseota, pääsi ylioppilaaksi 1838 ja suoritti Helsingin yliopistossa tuomarintutkinnon 1846. Brunou oleskeli vuosina 1840–1842 Venäjällä opiskelemassa venäjän kieltä. Hän sai varatuomarin arvon 1848.


title: Alexander August Brunou

text: Brunou oli Suomen senaatin oikeusosastolla ylimääräisenä kopistina 1846, Viipurin hovioikeudessa ylimääräisenä kanslistina 1846–1855, senaatin oikeusosastolla kopistina 1855–1860 ja kanslistina 1860–1861 sekä samalla tie- ja vesikulkulaitosjohtokunnassa kanslistina 1855, sihteerinä ja asiamiehenä vuodesta 1856 sekä 2. Suomen meriekipaasin vt. sotatuomarina vuodesta 1856.


title: Alexander August Brunou

text: Brunou toimi Suomen ylisotaoikeuden sotaviskaalina 1861–1872, Sortavalan tuomiokunnan tuomarina 1862 (ei astunut virkaan), senaatin kansliatoimituskunnan apulaisesittelijäsihteerinä 1862–1869 ja samalla Viipurin hovioikeudessa asessorina 1863–1868 ja hovioikeudenneuvoksena 1868–1869. Hän oli Suomen Yhdyspankin keskushallituksen jäsen 1869–1872 ja siviilivirkakunnan leski- ja orpokassan johtokunnan jäsen 1873 sekä esimies vuodesta 1874. Viimeksi Brunou oli Suomen senaatin oikeusosastolla senaattorina 1872–1887. Brunou sai vuonna 1877 molempien oikeuksien kunniatohtorin arvon Uppsalan yliopistossa.


title: Alexander August Brunou

text: Brunou oli naimisissa 1856–1871 Anna Paulina Dammertin (k. 1871) kanssa. Heidän poikansa August Wilhelm Brunou (1863–1915) oli Viipurin hovioikeudessa hovioikeudenneuvoksena vuodesta 1906 ja oli vangittuna yhdessä muiden Viipurin hovioikeuden jäsenten kanssa Pietarin Krestyn vankilassa 1913–1914 vastustettuaan yhdenvertaisuuslakia.


title: The Second Coming (Kissin DVD)

text: The Second Coming on yhdysvaltalaisen hard rock-yhtye Kissin vuonna 1998 valmistunut dokumentaarinen elokuva, joka käsittelee yhtyeen alkuperäisen kokoonpanon yhteenpaluuta ja vuosina 1996-1997 tehtyä massiivista Alive/Worldwide Tour-maailmankiertueetta. "The Second Comingin" on ohjannut ja tuottanut vielä tuolloin yhtyeen tuotantokoordinaattorina toiminut Tommy Thayer, joka ryhtyi yhtyeen kitaristiksi Ace Frehleyn lähdettyä Kissistä vuonna 2002.


title: The Second Coming (Kissin DVD)

text: Polygram Records julkaisi tallenteen alun perin VHS-formaatissa kahden VHS-nauhan painoksena 5. joulukuuta 1998. VHS sijoittui listoilla parhaimmillaan kolmanneksi pysytellen listalla kaikkiaan 32 viikkoa ja RIAA myönsi yhtyeelle julkaisusta sekä kulta- että platinalevyn vuonna 1999. Image Entertainment julkaisi "The Second Comingin" Yhdysvalloissa DVD-formaatissa 15. tammikuuta vuonna 2000, jolloin DVD sijoittui Yhdysvalloissa listasijalle 19 viettäen yhteensä kolme viikkoa listoilla.


title: Ja äitiäs kans

text: Ja äitiäs kans ("Y tu mamá también") on vuonna 2001 ensi-iltansa saanut Alfonso Cuarónin ohjaama elokuva, jossa kaksi teinipoikaa lähtee tien päälle noin 10 vuotta heitä vanhemman naisen kanssa.


title: Ja äitiäs kans

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Alpha 5

text: Alpha 5 on kuvitteellinen robotti Power Rangers -universumissa, joka esiintyi ensimmäisen kerran televisiosarjassa "Mighty Morphin Power Rangers". Hänen tunnetuin lausauhduksensa oli "Aye-yi-yi-yi-yi!", jota hän käyttikin useissa eri tilanteissa. Alphalla oli rinnassaan keltainen salamaa muistuttanut vilkkuva symboli ja myös joukko pienempiä valoja. Hänen päänsä muistutti kullattua lentävää lautasta. Hänen päässään oli myös visiiri, jossa vilkkui punaisia valoja. Äänenä toimi Richard Steven Horvitz.


title: Alpha 5

text: Sarjan alkutaipaleella Alpha oli usein rangereille kuin pikkuveli, joka halusi aina viettää heidän kanssaan aikaa ja oppia uusia asioita (kuten "hip-hop-kidoa" Zackin kanssa). Hän aikuistui hieman sarjan edetessä, mutta pysyi aina hieman naiivina, lapsellisena apulaisena. Hän oleskeli tavallisesti komentokeskuksessa Zordonin kanssa, jossa hän toimi rangereiden teknikkona muun muassa rakentaen heille aseita, joita he käyttivät taisteluissa Lord Zeddin ja Rita Repulsan lähettämiä hirviöitä vastaan.


title: Alpha 5

text: Kun Rita lähetti vihreän rangerin sabotoimaan komentokeskusta, hän asensi CD:n avulla Alphan järjestelmiin viruksen. Se laittoi Alphan kouristelemaan rajusti ja hänen puheensa muuttui änkyttäväksi ja hyppiväksi. Vaikka kiekon poistaminen näytti myöhemmin parantaneen Alphan, Billyn täytyi korjata Alphan mikropiiristöä poistaakseen viruksen kokonaan. Alpha sai myöhemmin vihreän rangerin vangittua voimakentän sisään, josta Rita kuitenkin pelasti hänet ennen kuin Alpha ehti saamaan selville hänen henkilöllisyyttään. Voimakentän ansiosta komentokeskuksen tietokone oli kuitenkin onnistunut kaappaamaan vihreän rangerin lähettämät biosignaalit, joista vihreän rangerin henkilöllisyys lopulta paljastui. Sen jälkeen Alpha onnistui myös palauttamaan yhteyden Zordoniin, johon rangerit olivat menettäneet yhteyden vihreän rangerin aiemmassa hyökkäyksessä.


title: Alpha 5

text:
Alpha joutui kerran taistelemaan myös Ritan savisotureita vastaan, kun Zordon lähetti hänet hakemaan erityistä kasvia. Kasvin oli tarkoitus palauttaa Kimberly ja Billy normaaleiksi sen jälkeen, kun heistä oli muuttunut kovanaamoja juotuaan Baboon valmistamaa taikarohtoa.
Alpha onnistui aktivoimaan suojansa juuri ajoissa ja sai savisoturit kaatumaan maahan. Sen jälkeen hän sai kasvin itselleen, jonka aiheuttama ääni sai savisoturit katoamaan lopullisesti. Alpha pystyi sen jälkeen palaamaan kasvi mukanaan turvallisesti komentokeskukseen.


title: Alpha 5

text: Toisella tuotantokaudella Alpha kohtasi Lord Zeddin joukot kolmesti. Jaksossa "The Wannabe Ranger" hän yritti auttaa pientä eksynyttä poikaa Angel Groven puistossa, mutta joutui Zeddin Primator-hirviön hyökkäyksen kohteeksi. Primator pystyi muuttamaan itsensä muistuttamaan rangereita. Taitonsa avulla hän naamioi itsensä Billyksi ja yritti saada Alphan viemään hänet komentokeskukseen. Alpha aktivoi kuitenkin itsetuhomekanisminsa komentokeskusta suojellakseen, mutta ei onnistunut Primatorin lähdettyä peruuttamaan sitä itse vaan rangerit joutuivat lopulta tekemään sen. Myöhemmin toisella tuotantokaudella hän joutui pelastamaan lapsiksi muutetut rangerit, jotka Zeddin Photomare-hirviö oli vanginnut valokuvaansa. Saadakseen valokuvan Alphan täytyi kohdata sekä Photomare että Goldar. Hän onnistui jäädyttämään heidät laitteellaan ja pakenemaan itse paikalta valokuva mukanaan.


title: Alpha 5

text: Kauden lopulla jaksoissa "The Wedding" Alpha joutui Finsterin ja savisoturien väijyttämäksi, kun hän oli taas vierailulla komentokeskuksen ulkopuolella. Aivan kuten vihreä ranger aiemmin, Finster laittoi kiekon Alphan sisuksiin, mutta tällä kertaa CD muutti Alphan käytöksen pahaksi. Alpha auttoi Zeddiä ja Ritaa ja onnistui huijaamaan rangerit hylättyyn teatteriin, jossa he joutuivat ilman voimiaan taistelemaan Finsterin uudelleen luomia hirviöitä vastaan. Alpha katkaisi myös rangereiden puheyhteyden Zordoniin ja virrat heidän Thunderzordeistaan. Kun Zordon pyysi häntä lopettamaan, Alpha muutti Zordonin ulkonäön koomisemmaksi. Hän piirsi Zordonin energiaputkeen tietokoneella hiukset ja silmälasit ennen kuin poisti Zordonin näkyvistä kokonaan. Rangerit onnistuivat lopulta poistamaan levyn Alphasta, jonka jälkeen hän palasi heti tavalliseksi.


title: Alpha 5

text: Kolmannen tuotantokauden alussa selvisi, että Alphan oli rakentanut Andromedan tähdistössä Edenoi-planeetalla kuningas Lexian, joka oli Masked Riderin isoisä. Rangerit lyöttäytyivätkin hetkeksi yhteen Masked Riderin kanssa taistelemaan hänen arkkivihollista Count Dregonia vastaan.


title: Alpha 5

text: Alpha 5 pelasti myöhemmin komentokeskuksen räjähdykseltä purkamalla pommin, jonka Rito ja Goldar olivat jättäneet rakennuksen ulkopuolelle. Rito ja Goldar kuitenkin onnistuivat myöhemmin toisella yrittämällään ja komentokeskus räjähti palasiksi. Rangerit pelkäsivät, että Alpha ei selvinnyt räjähdyksestä.


title: Alpha 5

text: Komentokeskuksen räjähdyksen jälkeen rangerit ja heihin uutena jäsenenä mukaan liittynyt Tanya Sloan löysivät Alphan ja Zordonin kunnossa rangereille aiemmin tuntemattomasta voimakammiosta, josta tuli rangereiden uusi tukikohta. Alpha 5 jatkoi rangereiden ja Zordonin apulaisena tällä kertaa yhdessä Billyn kanssa, joka oli päättänyt luopua rangerina olosta ja ryhtyi pelkäksi rangereiden avustajaksi. Ajan kuluessa he paljastivat rangereille uusia zordeja ja aseita, joilla rangerit puolustivat Maata uutta vihollisryhmittymää Machine Empireä vastaan. Alpha joutui kauden aikana myös yhteen vaaratilanteeseen, kun Machine Empiren Cog-rivisotilaat saivat Alphan oikosuljettua yhdellä keihäistään.


title: Alpha 5

text: Elokuvassa "Power Rangers turbovaihteella" Alpha 5 oli saanut uuden ja entistä virtaviivaisemman ulkokuoren. Uuden asun pinta oli myös paljon aiempaa kirkkaampi ja asun rinnassa ollut salama osoitti nyt suoraan alaspäin (tätä asua käytti myöhemmin myös Alpha 6). Alpha 5 oli myös Maahan ilkeää avaruusmerirosvo Divatoxia paenneen Lerigotin hyvä ystävä ja osasi puhua hänen kieltään.


title: Alpha 5

text:
Alpha 4
Alpha 6


title: Kirjava huntu (vuoden 2006 elokuva)

text: Kirjava huntu ("The Painted Veil") on vuonna 2006 ensi-iltansa saanut John Curranin ohjaama elokuva, jonka pääosissa nähdään Naomi Watts ja Edward Norton. Elokuva on kolmas filmatisointi W. Somerset Maughamin vuonna 1948 suomeksi julkaistusta samannimisestä romaanista.


title: Kirjava huntu (vuoden 2006 elokuva)

text: 1920-luvun puolivälissä lääkäri Walter Fane (Norton) ja hänen nuorikkonsa Kitty (Watts) matkustavat Shanghaihin, jossa Walterin on määrä työskennellä sairaalassa. Walter uppoutuu työhönsä, kun taas Kitty kiinnostuu kaupungin eurooppalaisten seurapiireistä ja rakastuu toiseen mieheen. Kun Walter kuulee asiasta, hän kostaa ottamalla vastaan vapaaehtoistyön koleran runtelemalla ja levottomalla Kiinan maaseudulla ja vaatii Kittyn tulemaan mukaan. Tämä lähentää heidän suhdettaan.


title: Bruun (täsmennyssivu)

text: Bruun on muun muassa seuraavien henkilöiden sukunimi:


title: Pohjoiset kultit

text: Pohjoiset kultit: Kauhukertomuksia () on Anders Fagerin vuonna 2009 ilmestynyt kauhunovellien kokoelma, tekijän esikoisteos. Teos ilmestyi suomeksi vuonna 2009 Atenan kustantamana Ulla Lempisen käännöksenä.


title: Pohjoiset kultit

text: "Dagens Nyheterin" Jonas Thente kirjoitti arvostelussaan, että ”hyvä kauhukirjallisuus pystyy usein kuvaamaan omaa aikaamme tarkemmin kuin paraskaan yhteiskuntakriitikko” ja ”harvoin tapaa esikoiskirjailijaa, jolla on näin paljon sanottavaa, keskustelua herättäviä ajatuksia – ja kykyä leikitellä niillä”.


title: Pohjoiset kultit

text: Kauhukirjailija Marko Hautala kirjoitti blogissaan teoksen olevan poikkeuksellisen vahva ja omaperäinen. Häiritsevissä kertomuksissa on myös yhteiskunnallista sävyä. "Tähtivaeltajan" kriitikko Anne Leinonen kirjoitti teoksen sopivan vaativallekin lukijalle. Kirjailija yhdistää perinteisiä kauhuaiheita melankoliseen arkirealismiin ja mustaan huumoriin. Fager tutkii ennen kaikkea ihmisten reaktioita kauhistuttavaan ja yliluonnolliseen.


title: Bulgarian turkkilaiset

text: Bulgarian turkkilaiset ovat Bulgarian suurin etninen vähemmistö. He polveutuvat pääosin maahan Ottomaanien valtakaudella alueelle Anatoliasta muuttaneista turkkilaisista. Vuoden 2011 väestönlaskennan mukaan heitä asui Bulgariassa yhteensä 588 318.


title: Bulgarian turkkilaiset

text: Turkkilaisia kansoja, kuten bulgaareja, tataareja ja kumaaneja muutti nykyisen Bulgarian alueelle jo ennen Ottomaanien Bulgarian valloitusta. Maan nykyiset turkkilaiset polveutuvat kuitenkin enimmäkseen Ottomaanien valtakunnan aikana 1400-luvulta 1500-luvulle Anatoliasta etenkin Dobrudžan, Traakian ja Makedonian alueille muuttaneista turkkilaisista. Heidän määränsä kasvoi ottomaanien kaudella jatkuneen muuttoaallon, korkeamman syntyvyyden ja paikallisen väestön heihin sulautumisen johdosta. Ennen Bulgarian itsenäistymistä vuonna 1878 he muodostivat noin 35 % Bulgarian väestöstä. Ennen Turkin sotaa vuosina 1877–1878 heitä oli Makedonia ja Dobruja mukaan luettuna noin 1,6 miljoonaa. Sodan kuluessa heistä kuitenkin noin puolet kuoli tai karkotettiin alueelta. Sodan jälkeenkin heitä muutti pois sekä Bulgarian että ottomaanien kannustuksen seurauksena. Balkanin sotien ja ensimmäisen maailmansodan rajojen muutoksien seurauksena heidän määränsä tippui edelleen noin 10 %:in koko väestöstä.


title: Bulgarian turkkilaiset

text: Maailmansotien välisenä aikana turkkilaisilla oli Bulgariassa omia koulujaan ja muita kulttuurillisia järjestöjä. Toisen maailmansodan jälkeen valtaan nousseet kommunistit kansallistivat koko koulujärjestelmän ja esimerkiksi uskonnollinen opetus kiellettiin. Kommunistivallan alussa kuitenkin julkaistiin esimerkiksi turkkilaista kirjallisuutta ja sanomalehtiä. Turkkilaisen vähemmistön hyvä kohtelu nähtiin propaganda-aseena Turkkia vastaan. Vuonna 1968 Bulgaria kuitenkin allekirjoitti Turkin kanssa maahanmuuttosopimuksen, joka lisäsi merkittävästi turkkilaisten muuttoa Turkkiin. Jopa noin 130 000 turkkilaista muutti pois maasta. Sopimuksen vanhennuttua vuonna 1978 Turkki kieltäytyi uusimasta sitä toiseksi 10-vuotiskaudeksi. 1980-luvulla bulgarialaisten pieni syntyvyys ja pelko turkkilaisten mahdollisista poliittisista vaatimuksista johti maan aloittamaan turkkilaisvähemmistön bulgarialaistamistoimenpiteet. Turkkilaisen kirjallisuuden tuotanto lopetettiin ja lehdistö siirtyi ensin kaksikieliseksi ja sittemmin yksinomaan bulgariankieliseksi. Talvella 1984–1985 turkkilaisia myös pakotettiin vaihtamaan nimensä bulgarialaisiksi.


title: Bulgarian turkkilaiset

text: Vuonna 1985 perustettiin Ahmed Doganin johdolla turkkilaisten kansallinen vapautusliike, joka ajoi turkkilaisten kulttuurillisia ja uskonnollisia oikeuksia. Maassa tapahtui asiaan liittyviä terrori–iskuja, mutta Doganin johtama liike kiisti syyllistyneensä niihin. Kun Pristoessa ja Kaolinovossa sekä muualla Bulgariassa tapahtui levottomuuksia alkukesällä 1989, Bulgarian hallinto alkoi järjestelmällisesti siirtää noin 350 000 turkkilaista Turkkiin. Tämä johti monin paikoin väkivaltaisuuksiin ja arviolta useisiin satoihin kuolonuhreihin. Bulgarian media väitti pakkosiirrettyjä Turkkiin matkustaneiksi turisteiksi tai turkkilaisen propagandan uhreiksi. Pakkosiirrot vahingoittivat Bulgarian ja erityisesti kommunistisen puolueen mainetta, mikä johti osaltaan Todor Živkovin eroon marraskuussa vuonna 1989. Turkkilaisia alkoi myös palata maahan Turkin puoleisilta pakolaisleireiltä.


title: Bulgarian turkkilaiset

text: Kommunistien menetettyä valtansa turkkilaisen vähemmistön oikeudet palautettiin suurimmaksi osaksi. Turkkilaiset alkoivat jälleen perustaa omia poliittisia järjestöjään, joista tärkein on Dviženie za Prava i Svobodi. Maaliskuussa 1990 turkkilaiset ja pomakit, jotka olivat joutuneet bulgarialaistamaan nimensä, saivat jälleen vaihtaa nimensä alkuperäisiin muotoihin. Vuonna 1991 puolestaan sallittiin turkin kielen opetus kouluissa ja islamilaiset toisen asteen oppilaitokset. Oikeuksien palauttamisen myötä noin puolet karkotetuista turkkilaisista oli palannut Bulgariaan.


title: Lisa Larsen

text: Lisa Larsen (s. 25. joulukuuta 1990) on ruotsalainen hiihtäjä ja suunnistaja. Hän on saavuttanut hiihdossa useita nuorten MM-mitaleita.


title: Lisa Larsen

text: Larsen kilpaili maastohiihdon maailmancupissa ensimmäisen kerran Lahdessa maaliskuussa 2009. Tour de Skillä 2009–2010 hän sijoittui 29:nneksi. Henkilökohtaisissa kilpailuissa hän sijoittui kymmenen parhaan joukkoon ensimmäisen kerran Jällivaarassa marraskuussa 2012 oltuaan seitsemäs.


title: Junkers Ju 188

text: Junkers Ju 188 "Rächer" on Saksassa suunniteltu ja tuotettu keskiraskas, Junkersin valmistama pommituskone. Se muistutti paljolti edeltäjäänsä, Ju 88:aa, johon se myös perustui. Konetyyppiä käytettiin myös sekä edeltäjänsä tavoin yöhävittäjänä että lentotiedustelussa. Ju 188 oli jonkin verran Ju 88:aa (perusmallin muunnokset) nopeampi 544 km/h huippunopeudellaan.


title: Junkers Ju 188

text: Palveluskäyttö alkoi vuonna 1942, koska Junkers Ju 288:n kehitysohjelma viivästyi. Tyyppiä valmistettiin arviolta 1 100 konetta. Ju 188:aa kehiteltiin useiksi eri varianteiksi, joista osa toimi yläkorkeuksissa.


title: Junkers Ju 188

text: Puolustusaseina olivat 20 millimetrin MG FF-konetykki ohjaamon etuampumossa, kaksi 13 millimetrin konekivääriä takana ylätorneissa (kaksi erillistä) ja 7,92 millimetrin kaksoiskonekivääri gondolissa keulan alla. Kone pystyi kuljettamaan 3 000 kilogramman pommikuorman, mikä riittänee tekemään konetyypistä keskiraskaan, muttei vielä strategisen pommittajan.


title: Junkers Ju 188

text: Sekä Chant että Humble esittävät tämän lentokoneen toimineen muiden tukikohtien muassa Norjan Kirkkoniemestä käsin ja liittoutuneiden laivastoliikenteen tiedustelijana.


title: Felix Bryk

text: Felix Bryk (ent. Brück; 21. helmikuuta 1882 Wien, Itävalta-Unkari – 13. tammikuuta 1957 Tukholma, Ruotsi) oli wieninjuutalainen kirjailija, taidemaalari ja hyönteistutkija. Hän työskenteli vuosina 1924–1926 Afrikassa ruotsalaisella Mount Elgonin biologisella asemalla. Tieteellisissä töissään hän käsitteli erityisesti perhosia. Hän oli tunnettu Carl von Linnén tutkijana.


title: Felix Bryk

text: Bryk asui Ruotsissa vuodesta 1915 ja sai Ruotsin kansalaisuuden 1921. Hänen lapsiaan ovat vuorineuvos Petri Bryk ja keramiikkataiteilija Rut Bryk. Hänen ensimmäinen puolisonsa oli Aino Mäkinen vuosina 1909–1928, toinen Ella Claudia Krusche vuodesta 1939.


title: Aki Nurminen

text: Aki Nurminen (s. 24. huhtikuuta 1980 Heinola) on suomalainen jääkiekkopuolustaja, joka pelaa Mestis-joukkue Heinolan Peliitoissa. Hänen vahvuuksiin kuuluu monipuolisuus, kiekollinen ja fyysinen peli, pelinlukutaito, laukaus, oman pään pelaaminen, joukkuepelaaminen sekä johtajuus. Nurmisen heikkouksiin kuuluu laukauksen säästely, ailahtelevuus, liike. Myös loukkaantumiset ovat haitanneet hänen uraansa. Nurminen laukoo oikealta. Hän toimi joukkueensa kapteenina vuosina 2010–2012. Nurminen on pelannut Heinolassa koko uransa ajan lukuun ottamatta yhtä Ranskassa vietettyä kautta sekä neljän ottelun visiittiä Kiekko-Vantaassa.


title: Aki Nurminen

text: Nurminen on heinolalaisten oma kasvatti. Hän pelasi Heinolan Kiekossa ensimmäiset miesten pelinsä kaudella 1998–1999 II-divisioonassa. Kaudeksi 1999–2000 joukkue siirtyi pelaamaan II-divisioonan ja I-divisioonan välille perustettuun Suomi-sarjaan. Kaudella 2003–2004 Nurminen oli HeKin tehokkain puolustaja tehoilla 13+10=23. Hän voitti Suomi-sarjan hopeaa keväällä 2005. Keväällä 2006 Nurminen ratkaisi joukkueelle Suomi-sarjan mestaruuden tehtyään Mestis-karsinnoissa 30. maaliskuuta kaksi maalia vieraissa Kotkan Titaaneita vastaan. HeKi nousi kauden päätteeksi Mestikseen. Nurminen kuitenkin teki kauden 2005–2006 aikana Mestis-debyyttinsä paikattuaan neljän ottelun verran loukkaantumisia Kiekko-Vantaassa.


title: Aki Nurminen

text: Vuosina 2005–2008 Nurminen toimi HeKin varakapteenina. Kaudella 2007–2008 hän teki Mestiksen yhden kauden piste-ennätyksensä tehoilla 4+13=17, joilla Nurminen oli joukkueen tehokkain puolustaja. Kaudeksi 2009–2010 hän siirtyi Ranskan Ligue Magnusissa pelaavaan Ducs de Dijoniin. Yhden siellä vietetyn vuoden jälkeen Nurminen palasi HeKiin kaudeksi 2010–2011, jolloin hän nousi myös joukkueen kapteeniksi. Nurminen uusi tehoilla 5+12=17 Mestiksen yhden kauden piste-ennätyksensä. Kaudeksi 2011–2012 HeKin nimeksi palasi Heinolan Peliitat. Tammikuussa 2012 Nurminen koki uransa pahimman loukkaantumisen jouduttuaan polvivamman takia puoleksi vuodeksi sivuun. Hänen toipumisensa kesti lopulta alkukauteen 2012–2013 saakka. Kausi 2013–2014 Nurmisella jäi vain 22 runkosarjaottelun mittaiseksi ylävartalovamman takia.


title: Stalingrad (albumi)

text: Stalingrad on saksalaisen heavy metal -yhtye Acceptin kolmastoista studioalbumi, joka julkaistiin 6. huhtikuuta 2012. Se oli heidän toinen albuminsa vuoden 2009 comebackin jälkeen.


title: Stalingrad (albumi)

text: Albumi debytoi Suomen virallisen listan sijalla 8.


title: Stalingrad (albumi)

text: Kaikki kappaleet säveltäneet Wolf Hoffmann ja Peter Bates sekä sanoittanut Mark Tornillo.


title: Aleksandr Bestužev

text: Aleksandr Aleksandrovitš Bestužev (, kirjallinen salanimi Marlinski, Марли́нский; 3. marraskuuta 1797 Pietari – 19. kesäkuuta 1837 Adler nykyisen Sotšin alueella) oli venäläinen romantiikan ajan kirjailija.


title: Aleksandr Bestužev

text: Aleksandr Bestužev syntyi aatelisperheeseen. Hänen isänsä työskenteli taideakatemiassa ja toimi kirjailijana. Bestužev opiskeli kadettikoulussa ja palveli sen jälkeen Pietarhovin Marlissa, mistä juontuu hänen salanimensä. Tammikuussa 1824 Bestužev liittyi dekabristien Pohjoiseen yhdistykseen, johon kuuluivat myös veljensä Mihail ja Nikolai. Hän osallistui vuoden 1825 dekabristikapinaan saaden kuolemantuomion, joka muutettiin ensin pakkotyöksi ja sitten karkotukseksi Jakutskiin. Vuonna 1829 Bestužev siirrettiin rivimiehenä Kaukasiaan, jossa hän yleni vänrikiksi. Hän sai surmansa yhteenotossa vuoristolaisten kanssa.


title: Aleksandr Bestužev

text: Bestuževin ensimmäiset teokset ilmestyivät vuonna 1818. Vuosina 1819–1822 hän julkaisi kirjallisuusarvosteluja ja pakinoita. Ensimmäinen huomattava proosateos oli Nikolai Karamzinia jäljittelevä "Pojezdka v Revel" (”Matka Rääveliin”, 1821). Bestužev toimi yhtenä Venäläisen kirjallisuuden harrastajien seuran johtajista ja julkaisi Kondrati Rylejevin kanssa "Poljarnaja zvezda" -aikakauskirjaa, jossa hän esiintyi romantiikan esitaistelijana klassismia vastaan. Yhdessä Rylejevin kanssa Bestužev kirjoitti myös hallituksen vastaisia lauluja.


title: Aleksandr Bestužev

text: Dekabristikapinan jälkeen yhteiskunnalliset aiheet joutuvat syrjään Bestuževin tuotannossa. Karkotettuna ollessaan hän kirjoitti taistelukuvauksia, seurapiiriromaaneja, historiallisia ja Kaukasia-aiheisia kertomuksia, kirjallisuuskritiikkiä sekä sävyltään henkilökohtaista lyriikkaa. Bestuževin jaloja, salaperäisiä, rohkeita ja eksoottisia sankareita kuvaavat, tyyliltään koristeelliset proosateokset olivat aikanaan erittäin suosittuja. Ne ovat vaikuttaneet muun muassa Mihail Lermontovin tuotantoon. Kriitikko Vissarion Belinski arvosteli myöhemmin voimakkaasti Bestuževin romanttista kirjailijanmaneeria.


title: Aleksandr Bestužev

text: Eräässä Ruotsinsalmen linnakkeessa dekabristikapinan jälkeen vangittuna ollut Bestužev kirjoitti vuonna 1829 kenraalikuvernööri Arseni Zakrevskille omistetun runon ”Suomi”. Siinä hän jäljittelee Konstantin Batjuškovin ja Jevgeni Boratynskin jo aikaisemmin esittämiä Suomi-aiheita.


title: Kuan-Ju Works

text: Kuan-Ju Works, eli KJW, tai vielä lyhyemmin KJ, on taiwanilainen airsoft-ase valmistaja. KJW valmistaa ainoastaan kaasutoimisia aseita. KJW tunnetaankin erityisesti kaasutoimisista pistooleistaan.


title: Lassi Päivärinta

text: Lassi Päivärinta (s. 23. helmikuuta 1954 Helsingissä) on suomalainen matematiikan professori. Hän toimi Oulun yliopiston matematiikan professorina 1992–2002, Helsingin yliopiston sovelletun matematiikan professorina 2003–2014 ja Rolf Nevanlinna -instituutin johtajana vuodesta 2004. Päivärinta johti inversio-ongelmien huippuyksikköä ja johti aiemmin inversio-ongelmien tutkijakoulua. Hänellä on ollut myös hallinnollisia tehtäviä tiedekuntaneuvostossa ja luonnontieteiden ja tekniikan tutkimuksen toimikunnassa, mutta Päivärinta erosi tehtävistään syyskuussa 2014. Nykyisin Päivärinta toimii matematiikan professorina Tallinnan teknillisessä yliopistossa.


title: Lassi Päivärinta

text: Lassi Päivärinta väitteli tohtoriksi Helsingin yliopistossa 1980 opiskeltuaan sitä ennen mm. Friedrich–Schiller–Universitätissä Jenassa. Hänen väitöskirjansa ja varhaisempi tutkimustoimintansa käsitteli funktionaalianalyysiä, mutta 1980-luvun puolivälin jälkeen Päivärinnan tutkimuksen painopiste on ollut inversio-ongelmissa.


title: Lassi Päivärinta

text: Lassi Päivärinta valittiin Suomalaisen tiedeakatemian jäseneksi 1999. Päivärinta on ollut pitkään ylioppilastutkintolautakunnan apujäsen.


title: Lassi Päivärinta

text: Vuoden 2012 alussa tuli julkisuuteen, että Päivärinta oli 1980-luvun alussa toimittanut Itä-Saksaan tutkimusraportteja. Haastattelussa Päivärinta korosti raporttien olleen normaalisti kirjastoista saatavia tutkimusraportteja eikä salaista aineistoa Stasin käyttöön.


title: Çaldıran-Muradiyen maanjäristys

text: Çaldıran-Muradiyen maanjäristys tapahtui 24. marraskuuta 1976 kello 14:22 paikallista aikaa. Järistys, jonka episentrumi sijaitsi Çaldıranin piirikunnassa Vanin maakunnassa Turkissa, surmasi 4 000–5 000 ihmistä.


title: Sydän vieraassa talossa

text:
Sydän vieraassa talossa ("The House of Mirth") on vuonna 2000 ensi-iltansa saanut brittiläisen Terence Daviesin käsikirjoittama ja ohjaama draamaelokuva Edith Whartonin romaanin "Säätynsä uhri" pohjalta. Pääosaa esittää Gillian Anderson.
Lily Bart on nuori ja kaunis, mutta orpo ja köyhä ja asuu Julia-tätinsä luona. Suurien pelivelkojensa takia Lilyn olisi päästävä hyviin naimisiin. Tylsä rahamies olisikin tarjolla, mutta Lily pilaa tahallaan mahdollisuutensa. Lily rakastuu asianajaja Lawrence Seldeniin, mutta tämä ilmoittaa heti ettei halua naimisiin.


title: 2 päivää Pariisissa

text: 2 päivää Pariisissa ("2 Days in Paris") on vuonna 2007 ensi-iltansa saanut Julie Delpyn käsikirjoittama, tuottama, ohjaama ja leikkaama ranskalais-saksalainen romanttinen komedia. Delpy sävelsi myös elokuvan musiikin.


title: 2 päivää Pariisissa

text: Pari vuotta yhdessä olleet ranskalainen Marion (Delpy) ja yhdysvaltalainen Jack (Adam Goldberg) ovat käyneet Venetsiassa ja pysähtyvät paluumatkalla Pariisissa. Suhde alkaa saada ensimmäisiä säröjä, kun Jack joutuu keskelle Marionin entistä elämää entisine poikaystävineen ja vapaamielisine hippivanhempineen.


title: 2 päivää Pariisissa

text: The New York Timesin Stephen Holden näki elokuvan käänteisversiona Richard Linklaterin suositulle, romanttiselle "Rakkautta ennen aamua" -elokuvalle ja sen jatko-osalle. Helsingin Sanomien Nyt-liitteessä Anu Silfverberg piti elokuvan Woody Alleniä muistuttavasta älykkäästä dialogista, mutta hieman kritisoi sen stereotyyppisiä käsityksiä ranskalaisista ja amerikkalaisista. Film-O-Holic-sivuston Saija Holm pitää elokuvaa lajityypissään varsin hyvin toimivana elokuvana, muttei sen merkittävämpänä.


title: The Black Sabbath Story, Vol 1

text: The Black Sabbath Story, Vol 1 - 1970–1978 on Black Sabbath -yhtyeestä kertova videojulkaisu. Se julkaistiin alun perin VHS:nä vuonna 1992 ja vuonna 2002 laajennettuna ja hieman muokattuna DVD-versiona. Ensimmäinen osa käsittelee yhtyeen alkuperäiskokoonpanon vuosia 1970–1978. Videolla yhtyeen kitaristi Tony Iommi, basisti Geezer Butler ja laulaja Ozzy Osbourne kertovat yhtyeen historiasta musiikkinäytteiden ohella. Video on myynyt platinaa Yhdysvalloissa (yli 100 000 myytyä kappaletta).Ekstrat:


title: Mantsurian kandidaatti (vuoden 2004 elokuva)

text: Mantsurian kandidaatti ("The Manchurian Candidate") on vuonna 2004 ensi-iltansa saanut Jonathan Demmen ohjaama elokuva. Se perustuu John Frankenheimerin vuonna 1962 ohjaamaan elokuvaan "Mantshurian kandidaatti", joka perustuu Richard Condonin romaaniin "Mantšurian sankari".


title: Operaatio Mars (elokuva)

text: Operaatio Mars () on vuonna 2000 ensi-iltansa saanut Brian De Palman ohjaama yhdysvaltalainen tieteiselokuva. Elokuva kertoo kuvitteellisesta miehitetystä lennosta Marsiin vuonna 2020, jonka miehistö kuitenkin menehtyy yllättävän löydön seurauksena.


title: Operaatio Mars (elokuva)

text: Vuonna 2020 avaruusalus "Mars I" on matkalla Marsiin kapteeninaan Luke Graham ja muina astronautteinaan Nicholas Willis, Sergei Kirov ja Renée Coté. Onnistuneen laskeutumisen jälkeen ryhmä löytää kidemuodostuman Cydonian alueelta, jolta uskotaan löytyvän elämän edellyttämää vettä. Ryhmä ilmoittaa löydöstään Maailman avaruusasemalle Maan kiertoradalle, jonka jälkeen he lähtevät tutkimaan paikkaa. Tutkiessaan muodostelmaa he kuulevat matalan jaksoittaisen äänen, jonka he uskovat tulevan rikkoutuneesta Mars-mönkijästä. Ryhmä tutkii muodostelmaa tutkalla, jonka seurauksena suuri ilmapyörre surmaa Nicholaksen, Sergein ja Renéen. Pyörteen taannuttua sen alta paljastuu suuri muodostelma, joka muistuttaa ihmiskasvoja.


title: Operaatio Mars (elokuva)

text: Avaruusasema vastaanottaa ainoan eloonjääneen Luken hätäviestin, jonka seurauksena toinen alus lähetetään pelastustehtävään. Aluksen nimeksi valitaan "Mars II" ja sen miehistönä on kapteeni Woody Blake, perämies Jim McConnell ja muut jäsenet Terri Fisher sekä Phil Ohlmyer. Alus vaurioituu pahoin meteoriitti-iskussa Marsin kiertoradalla. Kiireen vuoksi alusta korjatessa polttonesteputket jäävät tarkastamatta, jonka seurauksena niistä vuotava polttoneste räjähtää rakettien käynnistämisen yhteydessä. Aluksen miehistö pyrkii siirtymään REMO-alukseen (Resupply Module, täydennysalus) Marsin kiertoradalla. Muihin kytketty Woody irrottaa itsensä ja lähtee vaijerin kanssa kovalla vauhdilla REMO-alusta kohti. Hän onnistuu kiinnittämään vaijerin alukseen, mutta sinkoutuu itse kauemmas. Terri haluaisi yrittää pelastaa aviomiehensä Woodyn, mutta hänen polttoaineensa ei riittäisi edestakaiseen matkaan. Woody pelastaa Terrien hengen riisumalla avaruuspukunsa kypärän ja tekemällä itsemurhan.


title: Operaatio Mars (elokuva)

text: Loput kolme eloonjäänyttä löytävät Luken Mars-leirin kasvihuoneesta, joka paljastaa Marsin kasvojen todella olevan ihmiskasvot. Lisäksi hän kertoo vuoden aikana tutkineensa kasvojen lähettämää ääntä, joka paljastuu DNA-kuvioksi, joka on esitetty äänenä XYZ-koordinaatistossa. Viimeinen kromosomipari kuitenkin puuttuu. Astronautit päättävät "viimeistellä DNA:n" lähettämällä pienen mönkijän soittamaan puuttuvaa kromosomia kasvojen juurelle. Tällä kertaa ei synnykään hiekkamyrskyä, vaan kasvojen kylkeen avautuu ovi. Jim, Terri ja Luke menevät kasvojen sisälle, kun taas Phil jää pelastautumisalukseen käskynään käynnistä moottorit sovitulla ajanhetkellä - tarvittaessa vaikka yksin. Kolmikko menettää radioyhteyden Jimiin kasvojen sisällä. Kasvojen sisällä on eräänlainen kolmiulotteinen planetaario, joka kertoo astronauttikolmikolle Marsin historian. Planetaario näyttää Marsin Maan rinnalla merien ja mantereiden peittämänä planeettana, kunnes erittäin suuri asteroidi tuhoaa planeetan elinkelvottomaksi. Marsilainen näyttää, kuinka Marsin asukkaat pakenivat planeetalta. Suurin osa avaruusaluksista matkasi pois Aurinkokunnasta, mutta yksi alus jäi muista jälkeen ja päätyi Maahan. Maahan päätyneessä aluksessa oli yksinkertaisia bakteereja, jotka Maan meriin päädyttyään antoivat sysäyksen elämän synnylle. Yhdelle astronauteista tarjotaan mahdollisuus seurata marsilaisia heidän uuteen kotiinsa. Jim hyväksyy kutsun, jolloin hänet ohjataan vesitäytteiseen avaruusalukseen, joka lähtee suurella nopeudella toista aurinkokuntaa kohti. Luke, Terri ja Phil palaavat omalla aluksellaan Maahan.


title: Tyler Cuma

text: Tyler Cuma (s. 19. tammikuuta 1990 Scarborough, Ontario) on kanadalainen jääkiekkoilija, pelipaikaltaan puolustaja. Hän pelasi Minnesota Wildin organisaatiossa vuodesta 2010 vuoteen 2014. Kaudella 2013–2014 hän edusti AHL-farmiliigassa pelaavaa Iowa Wildia. Cuma oli Minnesota Wildin ensimmäisen kierroksen varaus . Kausina 2010–2013 hän pelasi AHL-farmiliigan Houston Aerosissa.


title: Tyler Cuma

text: Cuman uraa ovat varjostaneet useat loukkaantumiset, ja erityisesti polvien kestävyys on ollut ongelmana. Osittain tämän vuoksi hän ei ole onnistunut tekemään läpimurtoa korkeimmalle tasolle ja on pelannut urallaan vain yhden NHL-ottelun (kaudella 2011–2012).


title: Luvaton viljelys

text: Luvaton viljelys oli aiemmin Suomen rikoslain mukainen rikos, joka loukkasi toisen oikeutta kiinteän omaisuutensa hyödyntämiseen.


title: Luvaton viljelys

text: Luvattomasta viljelyksestä oli säännökset nyttemmin muutetussa rikoslain 33. luvussa ja sillä tarkoitettiin määrättyjen luonnontuotteiden luvatonta ottamista tai vahingoittamista.


title: Luvaton viljelys

text: Rikoslain 33. luvun sisältö muutettiin täysin vuonna 1990, ja sen säännökset siirrettiin soveltuvin osin lähinnä lain 28. lukuun, jossa säädetään varkaudesta, luvattomasta käytöstä ja hallinnan loukkauksesta, sekä lain 35. lukuun, jossa säädetään vahingonteosta.


title: Luvaton viljelys

text:
Luvaton viljelys oli sellaisten rikosten yhteisnimitys, joihin eri muodoissa syyllistyi se, joka luvattomasti käytti hyväkseen toisen kiinteään omaisuuteen kuuluvaa maata, metsää tai kalavettä. Luvattomaksi viljelykseksi luettiin rikoslain 33. luvussa muun muassa seuraavat teot:
Laajimmillaan käsitteeseen "luvaton viljelys" merkityksessä toiselle kuuluvan oikeuden luvaton käyttö, erotuksena varkaudesta tai vahingonteosta, luettiin myös luvaton metsästys toisen metsässä ja luvaton kalastus tai ravustus toisen vedessä.


title: Luvaton viljelys

text: Haaskaukseen syyllistyi se, joka toisen maalla, ilman laillista oikeutta, tahallaan oli kaatanut kasvavan puun tai vahingoittanut sitä taikka ottanut kuivunutta tahi tuulen kaatamaa puuta taikka kasvavasta puusta varpuja, oksia, juuria, tuohia, kuoria, lehtiä, niiniä, pihkaa, terhoja, käpyjä tahi pähkinöitä, taikka niittänyt ruohoja taikka ottanut sammalta, jäkälää, turvetta, multaa, savea, hiekkaa, soraa tai kiveä, riippumatta siitä, onko hän vienyt sen pois tai ei.


title: Luvaton viljelys

text: Rangaistavuuteen nähden rikoslaissa tehtiin ero "anastamistarkoituksessa" (varkauden tapaisen) ja "ilman anastamistarkoitusta" (vahingonteon tapaisen) tehdyn haaskauksen välillä, ja edellistä rankaistiin ankarammin.


title: Luvaton viljelys

text: Korkeimman oikeuden vuonna 1920 tekemän päätöksen mukaan marjojen poimimista toisen maalta ei katsottu rangaistuksenalaiseksi teoksi eikä maanomistajaa oikeutetuksi ottamaan poimijalta pois tämän poimimia marjoja.


title: Asuntoloukku

text: Asuntoloukku ("Duplex") on vuonna 2003 ensi-iltansa saanut Danny DeViton ohjaama musta komediaelokuva, jonka pääosissa nähdään Ben Stiller ja Drew Barrymore.


title: Ust-Kara

text: Ust-Kara () on syrjäinen taajama ja Karan maalaiskunnan keskus Nenetsian autonomisessa piirikunnan Zapoljarnyin piirin koillisosassa Pohjois-Venäjällä.


title: Ust-Kara

text: Taajama sijaitsee Karanmeren Baidaratanlahden Karanlahden itälaidalla, noin 11 kilometriä Karajoen laskukohdasta pohjoiskoilliseen. Ust-Karaan ei ole ympärivuotista tieyhteyttä. Puuttuvan tieyhteyden takia Nenetsian pääkaupunkiin Narjan-Mariin matkataan tarvittaessa lentäen (pienkoneella tai helikopterilla; taajamassa ei ole kunnollista lentokenttää).


title: Ust-Kara

text: Vuoden 2010 väestönlaskennan mukaan Karan maalaiskunnassa asui yhteensä 574 ihmistä. Näistä enemmistö asuu Ust-Karan taajamassa, joka on kunnan ainoa kylä. Tundralla sijaitsee myös joitain erillisiä puutaloja (izba). Ust-Karassa on muun muassa koulu ja ortodoksikirkko.


title: Matt Hackett

text: Matt Hackett (s. 7. maaliskuuta 1990 London, Ontario, Kanada) on kanadalainen jääkiekkomaalivahti. Hän edustaa tällä hetkellä ECHL-liigassa pelaavaa Orlando Solar Bearsia.


title: Matt Hackett

text: Hackett siirtyi huhtikuussa 2013 juuri ennen kauden 2012–2013 siirtotakarajaa hyökkääjä Johan Larssonin kanssa Buffalo Sabresiin, joka antoi Wildille vaihdossa hyökkääjä Jason Pominvillen ja neljännen kierroksen varausvuoron vuodelle 2014. Sabres sai kaupassa lisäksi ensimmäisen kierroksen varausvuoron varaustilaisuudessa 2013 ja toisen kierroksen varausvuoron varaustilaisuudessa 2014.


title: Matt Hackett

text: Hackettin setä Jeff Hackett oli aktiiviurallaan myös NHL-maalivahti.


title: Chopper (elokuva)

text: Chopper ("Chopper") on vuonna 2000 ensi-iltansa saanut uusiseelantilaisen Andrew Dominikin ohjaama australialainen elokuva, joka perustuu australialaisen rikollisen Chopper Readin elämäntarinaan.


title: Kolmetoista päivää

text: Kolmetoista päivää ("Thirteen Days") on vuonna 2000 ensi-iltansa saanut Roger Donaldsonin ohjaama yhdysvaltalainen elokuva syksyn 1962 Kuuban ohjuskriisistä Yhdysvaltain ja Neuvostoliiton välillä.


title: Sophia Jansson

text: Sophia Jansson (s. 1962) on suomalainen liikenainen. Hän on muumihahmojen käyttöoikeuksia valvovan Moomin Characters Oy Ltd:n pääosakas ja taiteellinen johtaja. Sophia Jansson on Lars Janssonin tytär ja muumien luoja Tove Jansson oli hänen tätinsä. Jansson on koulutukseltaan kieltenopettaja ja on asunut pitkään ulkomailla.


title: Sophia Jansson

text: "Muumilaakson tarinoita" -animaatiosarjan synnyttämän 1990-luvun ”muumibuumin” aikana Tove ja Lars Jansson valvoivat uusien muumisarjakuvien laatua. Sophia Jansson on jatkanut heidän työtään.


title: Gustav Nyquist

text: Gustav Nyquist (s. 1. syyskuuta 1989, Halmstad) on ruotsalainen jääkiekkoilija, pelipaikaltaan laitahyökkääjä. Hän edustaa tällä hetkellä NHL-seura Detroit Red Wingsia.


title: Gustav Nyquist

text: Nyquist on Detroit Red Wingsin neljännen kierroksen varaus vuodelta . Red Wings varasi Nyquistin numerolla 121.


title: Gustav Nyquist

text: Nyquist pelasi ennen ammattilaisuraa Mainen yliopiston joukkueessa. Nyquistillä on AHL:n mestaruus, Calder Cup, kaudelta 2012–2013. NHL-debyyttinsä hän teki Detroit Red Wingsin riveissä kaudella 2011–2012, ja pelasi kauden aikana yhteensä 18 NHL-ottelua. Lisäksi Nyquist pelasi myös neljässä pudotuspeliottelussa Nashville Predatorsia vastaan.


title: Maailman nopein intiaani

text: Maailman nopein intiaani ("The World's Fastest Indian") on vuonna 2005 ensi-iltansa saanut Andrew Dominikin ohjaama elokuva. Siinä Anthony Hopkins esittää 1950–1960-lukujen moottoripyörien nopeusennätyksiä tehnyttä uusiseelantilaista Burt Munroa, joka käytti ennätyksissään muunneltua Indian Scout-moottoripyörää, josta elokuvan nimen "intiaani" tulee.


title: It’s All Gone Pete Tong

text: It’s All Gone Pete Tong on vuonna 2004 ensi-iltansa saanut Michael Dowsen ohjaama komediaelokuva kuuroutuvasta tiskijukasta Ibizalla..


title: It’s All Gone Pete Tong

text: "Chicago Sun-Timesin" Roger Ebert piti elokuvaa intensiivisyydessään toimivana komediana ja antoi sille kolme tähteä neljästä.


title: Kierikkisaaren asuinpaikka

text: Kierikkisaaren asuinpaikka sijaitsee Iijoessa Oulussa, Yli-Iin kaupunginosassa noin 5,1−5,3 km kirkolta itään Kierikkisaaren länsikärjessä, joka on joen virtaukseen nähden alavirran suunnassa. Lähes ovaalin muotoinen saari on noin 400 metriä pitkä ja 100 metriä leveä. Tutkimuksien mukaan vain saaren länsikulma ollut asuttuna kivikaudella. Kohde tutkittiin 1960-luvulla ja tutkittu alue on nykyään noin metrin syvyydessä veden alla, mutta kohteen itäosa on vielä pinnan yläpuolella.


title: Kierikkisaaren asuinpaikka

text: Tulkinnan mukaan alueella olisi ollut ainakin kolmelta sivulta, ellei sitten umpeen rakennettu umpipiha, jonka talot olisi rakennettu pitkien paalujen varaan. Saaresta löydettiin ensimmäisen kerran erityistä asbestilla vahvistettua keramiikkaa, jossa oli harvaan paineltua kampaleimoja. Keramiikan nimeksi tuli Kierikin keramiikka löytöpaikan mukaan. Keramiikka ajoitetaan, kuten Kierikkisaaren asuinpaikkakin, nykyään 3 500−3 200 eaa..


title: Kierikkisaaren asuinpaikka

text: Asuinpaikka sijaitsee 55−57 metriä merenpinnan yläpuolella. Se oli hieman matalammalla kuin Voima-Kuuselan rivitalo ja Kuuselankankaan asuinpaikka. Nämä ovatkin saattaneet olla samanaikaisia parin kilometrin etäisyydestä huolimatta. Ennen voimalaitosrakentamista saaren länsipää jäi keväisin noin kaksi metriä tulvan alle ja maaperä oli aina kosteaa. Saaren pinta onkin tulvien aiheuttaman eroosion kalvamaa. Siksi saarta ei voinut asuttaa pysyvästi samalla tavalla kuin samanaikaisissa Kuuselankankaan- ja Kotikankaan asuinpaikoilla tehtiin. Siellä oli asumuksina käytössä osin maan alle rakennettuja ympäri vuoden asuttavia taloja.


title: Kierikkisaaren asuinpaikka

text: Kaivausalueelta havaittiin pylväsrivien jälkiä. Pylväät oli pystytetty riveihin, jotka joita oli aina vähintään kaksi rinnakkain. Yksi rivipari oli itä-länsi-suuntainen, ja kaksi muuta näitä kohtisuorassa pohjoiseen päin. Pylväsrivien pohjoispuolella havaittiin tihein esine- ja iskoskertymä, mikä viittaisi siihen, että siellä toimitettiin päivittäiset askareet. Kuitenkaan yhtään kivettyä liettä ei havaittu lukuun ottamatta kahta aivan pientä liettä. Sen sijaan nuotiossa haljenneita kiviä löydettiin esineiden joukossa hajalleen levinneinä.


title: Kierikkisaaren asuinpaikka

text: Havaintoja ovat tulkinneet teksteissään Ari Siiriäinen ja Pentti Koivunen. Siiriäinen ajatteli paalutuksia siltarakenteiden jäännöksiksi. Koivunen taas paalujen varassa olleen rakennuksen jäännöksiksi. Asumus tai talo oli pystytetty pitkien paalujen varaan tulvavesien ulottumattomiin. Asumuksesta oli paljastettu hätäkaivauksissa 1960-luvulla vain sen eteläinen osa. Talon eteläsivu oli 32 metriä pitkä ja noin 5 metriä leveä. Länsisivu oli 4,5 metriä leveä ja itäsivu noin 7 metriä leveä. Jos asumus olisi ollut neliön muotoinen ja joka suunnalta rakenteeltaan samanlainen, olisivat ulkomitat olleet 32×32 m² ja sisäpihan mitat noin 20×20 m². Koivunen on esittänyt talon olleen linnoitetun.


title: Kierikkisaaren asuinpaikka

text: Kaivauksilta, joissa avattiin noin 500 m² maata, löytyi suomalaisittain paljon meripihkamateriaalia. Kaivauskertomuksiin on luetteloitu 51 meripihkaesinettä. Niistä olivat 41 riipuksia, 7 nappia ja yksi rengas. Meripihka on murentunut kosteassa maassa, mutta osa esineistä ovat aikoinaan hajotessaan pudonneet käyttäjältään. Ehjiä esineitä olivat enää 4 nappia, jollaisia valmistettiin eteläisessä Baltiassa. Löytöihin sisältyi myös kaksi raaka-aineen palasta, jotka olivat vielä työstämättä, ja eräs riipus, joka oli karkeasti työstetty. Renkaasta oli jäljellä vain katkelma. Erikoisena löytönä pidettiin eläimen hampaasta tehty riipus.


title: Kierikkisaaren asuinpaikka

text: Näin runsasta määrät meripihkaa edellyttää vilkkaat kauppayhteydet Balttiaan päin. Ne alkoivat jo kampakeraamisen ajan loppupuolella ja olivat vilkkaat Kierikin keramiikan ja Pöljän keramiikan aikana vuosina 3 350−3 000 eaa.. Erityisesti nappien käyttö ajoittuu juuri Kierikin keramiikan aikaan. Suomessa meripihkakorulöydöt painottuvat Pohjois-Suomeen.


title: Kierikkisaaren asuinpaikka

text: Kaivauksilta löytyi pii- ja kvartsikiven työstöstä irronneita säleitä ja iskoksia 39 002 kappaletta. Niitä ei löytynyt asumusalueen ulkopuolella, kun tutkijat kahlasivat koekaivauksen aikana matalikolla etsien kivenpalasia. Eniten työstöjätettä löytyi asumuksen sisäpihalla. Myös keramiikan sirpaleita havaittiin runsaasti eteläisellä sivulla ja silloinkin eniten sisäpihan kulmissa.


title: Kierikkisaaren asuinpaikka

text: Pihalta ja sen reunoilta löytyi 34 nuolenkärkeä, joista 24 olivat piinuolenkärkiä. Muutamia piikärkiä löydettiin pihamaalta, mutta useimmat muut löydettiin seinärakenteiden luota. Nuolenkärjistä 4 oli punaista liusketta, jota esiintyy Pohjois-Ruotsissa. Loput 6 kärkeä oli kirjattu nimellä liuskekärki. Sen lisäksi, että nuolenkärjet löytyivät enimmäkseen ”seinistä”, olivat niiden löytösyvyys vähäinen. Puolet kärjistä löytyi ensimmäiseltä tasolta, 9 toiselta ja kolmannelta tasolta. Siis varsin pinnalta. Ellei joen eroosio ole poistanut hiekkaa nuolien ympäriltä, voidaan ajatella niiden jääneen hiekan pinnalle esimerkiksi taistelun päätteeksi.


title: Kierikkisaaren asuinpaikka

text: Paikalta on löytynyt joskus kourutaltta, joka lienee irtolöytö. (KM 2508:1)


title: Kierikkisaaren asuinpaikka

text: 1960-luvulla aloitettiin pelastuskaivaukset muun muassa Kierikkisaaressa voimalaitostyömaan edetessä. Viiden vuoden kaivauksia vuosina 1961−1964 johtivat Pekka Sarvas (kolmasti), Ritva Melkas, Ari Siiriäinen ja Outi Haahti. Kaivauksissa havaittiin hiekassa tummentumia, jotka olivat jäänteitä paalutuksesta. Koska esinelöytöjä ja työstöjen jälkiä havaittiin paljon, tulkittiin jälkiä asumuksen rakenteiksi. Saarella ei kuitenkaan ollut asumuksien painanteita, joten saarella täytyi olla erilainen asumus. Ari Siiriäinen päättyi paalusillan kannalle.


title: Kierikkisaaren asuinpaikka

text: Kuuselankankaan tutkimuksen aikana vuonna 1997 Hans-Peter Schulz teki saarella inventoinnin. Vuonna 2000 laskettiin voimalan patoaltaan vedet tavallista alemmaksi ja tutkijat pääsivät tutkimaan veden alla olevia alueita uuden kerran. Vuonna 2003 Leena Lehtinen ja Annika Leppiaho suorittivat koekaivauksen ja vuonna 2005 Sini Annala ja Sami Viljanmaa suorittivat kaivauksen.


title: Extreme Ops

text: Extreme Ops ("Extreme Ops") on vuonna 2002 ensi-iltansa saanut Christian Duguayin ohjaama elokuva mainoskuvausryhmästä, joka Alpeilla osuu serbialaisten sotarikollisten piilopaikkaan.


title: Cap Lopez

text: Cap Lopez on Atlantin valtamereen työntyvä niemi Afrikan länsirannikolla Gabonissa. Niemi on Gabonin läntisin paikka, ja siellä sijaitsee Port-Gentilin kaupunki. Cap Lopez erottaa pohjoisessa olevan Guineanlahden eteläpuolella olevasta Etelä-Atlantista. Cap Lopez on saanut nimensä portugalilaiselta tutkimusmatkailija Lopo Gonçalvesilta, joka ensimmäisenä purjehti Afrikan länsirannikkoa pitkin niemelle saakka 1470-luvun puolivälin tienoilla.


title: Cap Lopez

text: Cap Lopezilla sijaitsee kansainvälisesti tärkeä lintualue (IBA), johon sisältyy esimerkiksi Ogooué-joen suistossa oleva Mandjin saari. Alue on tärkeä muuttolinnuille ja siellä onkin tavattu suhteellisen suuri määrä harvinaisia lintulajeja. Niemen itäpuolella sijaitsee Cap Lopezin lahti (), jonka rannalla on suuria alueita laskuveden paljastamaa rantaliejualuetta. Lahden rannoilla on mangrovekasvillisuutta.


title: Cap Lopez

text: Niemellä sijaitsee öljyterminaaleja ja laituri sekä vuonna 1897 alun perin perustettu majakka, joka ei tosin ole ollut toiminnassa moneen vuoteen. Cap Lopezilla on myös vuonna 2012 rakennettu uusi majakka.


title: Cap Lopez

text: Cap Lopezin edustalla käytiin 10. helmikuuta 1722 meritaistelu merirosvojen ja brittien välillä.


title: Paula Eerola

text: Paula Eerola (s. 10. tammikuuta 1962 Joensuu) on suomalainen fyysikko ja Helsingin yliopiston tutkimuksesta ja tutkimusinfrastruktuureista vastaava vararehtori. Hän toimii kokeellisen hiukkasfysiikan professorina Helsingin yliopistossa. Eerola on työskennellyt pitkään myös CERNissä, missä hän suunnitteli kokeita Large Hadron Collider -hiukkaskiihdyttimelle. Hän johtaa Suomen työryhmiä Compact Muon Solenoid -kokeissa.


title: Paula Eerola

text: Eerola valittiin Suomalaisen Tiedeakatemian jäseneksi vuonna 2012.


title: Paula Eerola

text: Paula Eerola valittiin 18.10.2017 Helsingin yliopiston matemaattis-luonnontieteellisen tiedekunnan dekaaniksi kaudelle 2018–2021, mutta kausi keskeytyi Eerolan siirryttyä yliopiston tutkimusvararehtoriksi 1.8.2018. Vararehtorin kausi on viisivuotinen.


title: Herra Ibrahim ja koraanin kukkaset

text: Herra Ibrahim ja koraanin kukkaset ("Monsieur Ibrahim et les fleurs du Coran") on vuonna 2003 ensi-iltansa saanut François Dupeyronin ohjaama elokuva juutalaispojan ja turkkilaisen kauppiaan ystävyydestä 1960-luvun Pariisissa.


title: Jari Hämäläinen

text: Jari Hämäläinen (s. 13. kesäkuuta 1960 Kerimäki) on suomalainen entinen jääkiekkoilija. Hän pelasi urallaan SM-liigaa Kalevan Pallossa riveissä yhteensä 218 runkosarjaottelua tehopistein 53+71=124 ja keräten 64 jäähyminuuttia sekä 16 playoff-ottelua tehopistein 4+5=9 ja keräten neljä jäähminuuttia. Suurimman osan urastaan Hämäläinen pelasi kuitenkin I-divisioonassa, jonka kaikkien aikojen neljänneksi paras maalintekijä ja viidenneksi paras pistemies hän on tehtyään yhteensä 436 runkosarjaottelussa tehot 270+235=505.


title: Jari Hämäläinen

text: Hämäläinen oli Savonlinnan Pallokerhon kasvatti. Hän pelasi joukkueessa I-divisioonan tulokaskautensa vain 16-vuotiaana kaudella 1976–1977, joka toi Hämäläiselle 30 runkosarjaottelussa tehot 8+7=15. Viiden SaPKossa vietetyn kauden jälkeen hän siirtyi kaudeksi 1981–1982 Joensuun Kiekko-Poikien joukkueeseen. Hämäläinen sijoittui tehoilla 28+20=48 I-divisioonan pistepörssissä neljänneksi. Hän myös jakoi sarjan maalipörssin toisen sijan FoPSin Sakari Pehun ja KOO-VEEn Lasse Tasalan kanssa. Kaudella 1984–1985 Hämäläinen I-divisioonan yhden kauden piste-ennätyksensä tehoilla 37+45=82, joilla hän sijoittui sarjan pistepörssissä kolmanneksi.


title: Jari Hämäläinen

text: Hämäläinen ylsi JoKP:ssa joukkueen sisäisen piste- ja maalipörssin voittoon myös kolmena viimeisimpänä I-divisioonakautenaan 1985–1986, 1986–1987 ja 1987–1988. Kaudeksi 1988–1989 hän siirtyi pelaamaan SM-liigaa Kalevan Pallon riveihin. Hämäläinen teki SM-liigan yhden kauden piste-ennätyksensä kolmannella kaudellaan 1990–1991 tehoilla 11+20=31, joka päättyi SM-hopeaan. Hän lopetti uransa kevääseen 1993.


title: Jari Hämäläinen

text: Hämäläinen putosi viimeisten joukossa alle 20-vuotiaiden MM-joukkueesta vuoden 1980 turnaukseen. Hän edusti myös alle 17-vuotiaiden maajoukkuetta Saksassa pelatussa kuuden maan turnauksessa vuonna 1977.


title: Raffaele Marciello

text: Raffaele "Lello" Marciello (s. 17. joulukuuta 1994 Zürich, Sveitsi) on sveitsiläissyntyinen italialainen autourheilija. Hän kuului Ferrarin nuorten kuljettajien kehitysohjelmaan vuosina 2010–2015.


title: Raffaele Marciello

text: Marciello aloitti kartinguransa vuonna 2005, päätyen lopulta KF2-luokkaan vuonna 2010.


title: Raffaele Marciello

text: Vuonna 2010 Marciello aloitti formulauransa Formula Abarth -sarjassa, jossa hän voitti kaksi kilpailua, sijoittuen loppupisteissä kolmanneksi. Vuonna 2011 Marciello kilpaili Italian Formula 3 -sarjassa, saavuttaen kaksi voittoa ja yhden paalupaikan, sijoittuen loppupisteissä kolmanneksi.


title: Raffaele Marciello

text: Vuonna 2012 Marciello ajoi Formula 3 Euroseries -sarjassa voittaen kuusi kilpailua ja sijoittuen niin ikään sarjan kolmanneksi. Hän ajoi samana vuonna myös Toyota Racing Series -sarjassa sijoittuen sarjan yhdeksänneksi. Vuonna 2013 Marciello kilpaili uudelleen perustetussa Euroopan Formula 3 mestaruussarjassa voittaen sarjan mestaruuden saavuttaen kauden aikana 13 voittoa, 12 paalupaikkaa ja kahdeksan kilpailun nopeinta kierrosta.


title: Raffaele Marciello

text: Marciello siirtyi kaudelle 2014 GP2-sarjaan Racing Engineering -tallin kuljettajaksi. Hän voitti yhden kilpailun ja saavutti kolme kolmossijaa kauden aikana, sijoittuen sarjan kahdeksanneksi. Vuonna 2015 Marciello jatkoi GP2:ssa Trident -tallissa. Hän saavutti kauden aikana neljä palkintosijaa ja 110 pistettä sijoittuen sarjan seitsemänneksi. Vuonna 2016 Marciello jatkoi kolmannen kauden GP2:ssa siirtyen Russian Time -talliin.


title: Raffaele Marciello

text: F1-auton rattiin Marciello pääsi ensimmäistä kertaa Yas Marinan radalla kauden 2014 jälkeisissä nuorten kuljettajien testissä. Marciello oli päivän toiseksi nopein kuljettaja, puoli sekuntia Mercedeksen Pascal Wehrleiniä hitaampana. Kaudella 2015 Marciello toimi Sauberin virallisena testi- ja varakuljettajana. Hän ajoi toista Sauber-autoa neljissä perjantaiharjoituksissa.


title: Bulk ja Skull

text: Bulk ja Skull ovat kuvitteellisia henkilöitä Power Rangers -televisiosarjassa. He olivat sarjassa vakituisina hahmoina heti "Mighty Morphin Power Rangers" -kauden alusta lähtien aina kauden "Power Rangers in Space" loppuun asti.


title: Bulk ja Skull

text: Tämän jälkeen Bulk nähtiin osassa kauden "Power Rangers Lost Galaxy" jaksoista ja Skull vieraili kauden ensimmäisessä jaksossa. Seuraavan kerran kaksikko näyttäytyi lyhyesti kauden "Power Rangers Wild Force" jaksossa "Forever Red", jossa juhlittiin Power Rangers -sarjan kymmenvuotista taivalta. Vuosina 2011−2012 esitetyissä kausissa "Power Rangers Samurai" ja "Power Rangers Super Samurai" Bulk oli jälleen vakituisena kevennyshahmona, mutta tällä kertaa Skullin Spike-pojan kanssa.


title: Bulk ja Skull

text: Farkas "Bulk" Bulkmeier (Paul Schrier) ja Eugene "Skull" Skullovitch (Jason Narvy) toimivat kevennyshahmoina. Huumori syntyy heidän koheltamisestaan, jonka taustalla soitetaan yleensä samalla huvittavia äänitehosteita. Humoristisuutta tavoitellaan myös parin välisellä ulkonäköerolla: Ohukaisen ja Paksukaisen tapaan Bulk on lihava ja Skull hoikka. Bulk on kaksikon selkeä johtaja, jota Skull pyrki aina seuraamaan ja matkimaan. Skull usein toistaakin Bulkin sanomisia ja aloittaa lauseensa yleensä sanalla "yeah".


title: Bulk ja Skull

text: Bulk ja Skull ovat kaksi kovanaamaa rangereiden käymässä Angel Groven lukiossa. He viettävät usein vapaa-aikaansa Angel Groven nuorisokeskuksella, joka on alueen teinien suosima ajanviettopaikka. Ensimmäisellä tuotantokaudella he olivat käytökseltään ahneita ja ajattelivat aina vain omaa etuaan. He saavat usein hulluja ideoita, joihin kuului muun muassa oman kungfu-tyylin, "Cockroach Kung Fun", kehittäminen, kalastaminen ja kilpailun pääpalkinnon varastaminen. Heidän suunnitelmansa päättyvät lähes aina epäonnisesti ja he usein päätyvätkin vain nöyryyttämään tai satuttamaan itseään. Angel Groven lukion ankara rehtori Mr. Caplan määrää heidät kommellusten vuoksi usein myös jälki-istuntoon.


title: Bulk ja Skull

text: Alkupään jaksoissa heidän seurassaan nähtiin välillä myös muita henkilöitä kuten punkkari jaksoissa "Teamwork" ja "Food Fight" sekä afroamerikkalainen kovanaama jaksossa "Food Fight". Alkuperäisten käsikirjoitusten mukaan punkkarin piti olla toistuvasti esiintynyt hahmo nimeltä Sharkie ja hänet mainittiin alkuperäisissä käsikirjoituksissa aina jaksoon "The Trouble With Shellshock" asti. Skull oli ihastunut Kimberlyyn ja Bulk osoitti muutamassa jaksossa kiinnostusta Triniä kohtaan. Kun tytöt olivat muiden rangereiden seurassa Bulk ja Skull tosin haukkuivat heitä esimerkiksi nörteiksi, tolloiksi ja häviäjiksi.


title: Bulk ja Skull

text: Toisella tuotantokaudella Bulk ja Skull yrittivät selvittää Power Rangereiden salaiset henkilöllisyydet mitä eriskummallisimmin keinoin. Heidän yrityksensä päättyivät kuitenkin aina huonosti ja lopulta he antoivatkin periksi. Rangereiden henkilöllisyyksiä selvittäessään Bulk ja Skull toimivat aiempaa älykkäämmin ja aloitteellisemmin, kun he kehittivät monimutkaisia suunnitelmia ja hyödynsivät outoja laitteitaan. He saivat myös sattuman kautta rangereiden henkilöllisyydet kahdesti selville. Toisella kerroista he jopa pelastivat rangerit sen jälkeen, kun rangerit olivat menettäneet muistinsa Bulkin ja Skullin edessä, sillä Bulk ja Skull huijasivat Scatterbrain-hirviön ampumaan myös heitä muistin vievällä säteellään. Säde osui Bulkin ja Skullin lisäksi myös heidän käsissään olleisiin prismoihin, jotka palauttivat rangereiden muistit. Bulk ja Skull menettivät samalla omat lähimuistinsa eivätkä siksi muistaneet enää rangereiden henkilöllisyyksiä. Toisella kerralla meedio osoitti rangerit Bulkille, mutta Bulk ei uskonut häntä, sillä rangereilla oli kädessään juuri Ernieltä saatu Power Rangereita esittänyt valokuva.


title: Bulk ja Skull

text: Kaksikko onnistui sotkemaan itsensä usein myös vihollisten suunnitelmiin. Kerran he yrittivät paeta linja-autolla hirviön hyökkäystä kaupungista, mutta he päätyivätkin suurena olleen Goldarin panttivangeiksi. Power Rangereiden täytyi kutsua Megazord avukseen pelastaakseen heidät putoamasta jyrkänteeltä. Myöhemmin, kun he olivat rangereiden kanssa luokkaretkellä Australiassa, Alpha 5, joka oli joutunut pahan lumouksen valtaan telesiirsi heidät Australian takamaille, jossa he näkivät läheltä villieläimiä. Kun Alpha 5 vapautui lumouksesta ja palautti heidät takaisin lähtöpaikkaansa, Bulk ja Skull päättivät kysyttäessä sanoa, että "mitään ei tapahtunut". Seuraavassa jaksossa Wizard of Deception aivopesi kaksikon viemään tupon Tommyn hiuksia. Bulk ja Skull kuitenkin epäonnistuivat ja velho laittoi heidät sen jälkeen uneen.


title: Bulk ja Skull

text: Ensimmäisen tuotantokauden alkupuolella Bulk ja Skull uhkasivat rangereita ja muita ihmisiä jopa pahoinpitelyllä. Bulk piti aiemmin hallussaan myös Angel Groven nuorisokeskuksen penkkipunnerruksen ennätystä, jonka Jason vei myöhemmin nimiinsä. Ajan kuluessa Bulkin ja Skullin vihamielinen käytös kuitenkin laimeni ja heistä tuli ennemminkin sympaattisia hahmoja. Bulk ja Skull nähtiin kerran jopa tavallisen harrastuksen parissa, kun he olivat lentokentällä katselemassa lentokoneita. He kysyivät siellä kohteliaasti Kimberlyltä ja hänen Steve-sedältään olisiko heidän mahdollista päästä mukaan lentämään Steven pienoislentokoneella. He ottivat kerran myös sian hetkeksi lemmikikseen. Kerran Bulk löysi hylätyn lapsen rattaista ja alkoi heti kantamaan huolta pojasta. Bulk ja Skull huolehtivatkin lapsesta sen aikaa, kun pojan isä oli Goldarin vankina.


title: Bulk ja Skull

text: Kolmannen tuotantokauden alussa kaksikko koki suurimman siihenastisen käänteensä, kun he liittyivät nuorten poliisivoimiin. He ilmoittautuivat alokkaiksi, kun kuulivat tyttöjen pitävän miehistä univormuissa. Nuorten poliisivoimissa he kohtasivat myös komisario Stonen, joka muutti heistä hyväkäytöksisiä hölmöjä. Ernie ja rangerit olivat ylpeitä Bulkista ja Skullista, kun he läpäisivät koulutusjakson. Myös komisario Stonesta tuli sarjaan vakituinen hahmo, joka antoi Bulkille ja Skullille säännöllisesti työtehtäviä. Bulkin ja Skullin työtehtävät päättyivät kuitenkin heille ominaiseen tyyliin usein huonosti ja se sai Stonen usein vihaiseksi. Siitä huolimatta Bulkista ja Skullista tuli läheisiä komisario Stonen kanssa ja kaksikosta näki, että he kuitenkin yrittivät aina parhaansa mukaan suorittaa poliisitehtäviään. Kerran Bulk ja Skull muun muassa ryntäsi järveen pelastamaan lapsia hukkumiselta, jotka eivät oikeasti olleet edes hukkumassa. He yrittivät myös pysäyttää varkaan, joka oli varastanut Kimberlyn auton ja lopulta saivatkin hänet kiinni. He lahjoittivat myös osan omista rahoistaan vanhainkodin hyväksi korjatakseen tekemänsä virheen ja auttoivat turvapaikan rakentamisessa kodittomille.


title: Bulk ja Skull

text: Kolmannella tuotantokaudella Bulk ja Skull törmäsivät myös säännöllisesti hirviöihin ja olivat joka kerta koomisesti kauhuissaan. Kun myöhemmin komisario Stone kyseenalaisti kaksikon ainaisen hirviöiden kohtaamisen, he eivät tietenkään nähneet sellaista. Bulk ja Skull selvisivät kuitenkin pulasta, kun komisario Stone luuli nähneensä hirviön, joka oli todellisuudessa vain lohikäärmekuvioinen leija.


title: Bulk ja Skull

text: Mighty Morphin Power Rangersin viimeisessä jaksossa Master Vile oli "Orb of Doomin" avulla onnistunut siirtämään Maapallon ajassa taaksepäin. Sen seurauksena Bulkista ja Skullista oli rangereiden tapaan tullut lapsia. Bulk ja Skull olivat taas käytökseltään kovanaamoja kuten ensimmäisellä tuotantokaudella. Myöhemmin Rita Repulsa ja Lord Zedd muuttivat Bulkin hetkeksi "Brat Boy" nimiseksi hirviöksi, joka taisteli Aquitarin Rangereita vastaan. Pian hänen ihmispuolensa nousi kuitenkin pintaan ja Bulk alkoi kapinoida luojiaan vastaan. Lopulta Rita ja Zedd muuttivat hänet takaisin ihmiseksi.


title: Bulk ja Skull

text: Sarjan "Power Rangers Zeo" alussa Bulk ja Skull jatkoivat yhä nuorten poliisivoimissa. He valjastivat käyttöönsä myös oman sivuvaunullisen moottoripyörän. Myöhemmin Bulk ihastui poliisipäällikön tyttäreen ja yritti tehdä häneen vaikutuksen. Poliisipäällikkö ei sitä kuitenkaan hyväksynyt, joten komisario Stone joutui kantamaan vastuun alaistensa toimista ja sai potkut. Sen jälkeen myös Bulk ja Skull lopettivat poliisivoimissa ja liittyivät Stonen perustamaan etsivätoimistoon. Heistä tuli myöhemmin virallisesti etsiviä, kun he läpäisivät siihen vaaditun kirjallisen testin. He olisivat tavallisesti saaneet hylätyn, mutta heille annettiin lisäpisteitä tentin suorittamisesta hirviön hyökkäyksen aikana. He eivät olleet nähneet hirviön hyökkäystä omin silmin, joten he luulivat hälytystä osaksi testiä. Totuuden kuuleminen sai heidät myöhemmin pyörtymään. Vaikka he kohtasivat etsivinäkin yhä hirviöitä, heidän tarinaansa siirrettiin enemmän etsivätyön suuntaan. Kerran he joutuivat vastakkain myös kilpailevan etsivätoimiston kanssa.


title: Bulk ja Skull

text: Lisäksi Bulk ja Skull antoivat majapaikan Ritolle ja Goldarille, jotka olivat menettäneet muistinsa "Mighty Morphin' Alien Rangersin" lopussa tapahtuneessa komentokeskuksen räjähdyksessä. Majapaikkaa vastaan Bulk ja Skull määräsivät Riton ja Goldarin tekemään kaikki epämieluisat työnsä. Lopulta Rito ja Goldar saivat kuitenkin muistinsa takaisin, kääntyivät isäntiään vastaan ja palasivat Lord Zeddin ja Ritan luo.


title: Bulk ja Skull

text: Tällä tuotantokaudella Skull paljastui myös taitavaksi pianistiksi, kun hän soitti yleisön edessä Chopinin Revolutionary Etuden. Skull oli suuri klassisen musiikin ystävä, mutta hän ei ollut kertonut siitä kenellekään. Hän pelkäsi pilkatuksi tulemista, joten hän ei ollut kertonut kyvystään edes Bulkille. Nähtyään Skullin sooloesityksen lavalla, Bulk oli kuitenkin selvästi liikuttunut ja ylisti ystäväänsä.


title: Bulk ja Skull

text: Bulkin ja Skullin ehkä suurin saavutus tapahtui myös tällä kaudella, kun kaksikko joutui Tommyä etsiessään Prince Gasketin vangiksi. Tyrmässä ollessaan he tutustuivat myös vankina olleeseen matelijamaiseen avaruusolentoon nimeltä Tritor, joka luuli heitä suuriksi Gasketin kaappaamiksi sotureiksi. Bulk ja Skull päättivät leikkiä mukana ja päätyivät siten osaksi Tritorin suunnitelmaa paeta vankilasta. Heidän tehtävänään oli tuhota joukko Cogeja ja auttaa Tritoria tuhoamaan voimakenttä, joka esti myös Power Rangereita pakenemasta Gasketin areenalta. Ennen kuin Tritor lähetti heidät takaisin Maahan, hän sanoi Bulkista ja Skullista tulevan hänen Horath-kotiplaneetallaan legendoja ja kunnioitettuja hahmoja. Angel Grovessa kukaan ei uskonut Bulkin ja Skullin tarinaa paitsi Tommy, Katherine ja Jason. Bulk ja Skull kuitenkin luulivat kolmikon pilailevan heidän kustannuksellaan ja poistuivat paikalta.


title: Bulk ja Skull

text: "Zeon" viimeisessä jaksossa Bulk ja Skull päättivät ottaa Ranskassa sijainneen etsivätoimiston tarjoaman työn vastaan ja jättivät Stonen tyrmistykseksi hänet yksin. Tämä juonenkäänne kuitenkin hylättiin televisiosarjan "Power Rangers Zeo" ja sitä seuranneen elokuvan "Power Rangers turbovaihteella" välillä. Zeon piti alun perin olla viimeinen sarja, jossa Bulk ja Skull olisivat mukana, sillä heille oli suunniteltu omaa spin-offia. Se ei lopulta kuitenkaan toteutunut.


title: Bulk ja Skull

text: Elokuvan "Power Rangers turbovaihteella" alussa selvisi, että Bulk, Skull ja komisario Stone olivat päässeet takaisin poliisivoimiin. Vähän myöhemmin Bulk ja Skull joutuivat Elgarin kaappaamiksi, kun hän etsi kahta uhrilahjaa Maligorea varten. Hän myös laittoi Bulkin ja Skullin päät sekaisin, jotta heitä oli helpompi käsitellä. Divatox piti kaksikkoa kuitenkin uhrilahjoiksi sopimattomina ja käski heittää heidät sukellusveneensä tyrmään. Aivojen sekoittamisen takia Skull sanoi myöhemmin oikeiksi uhrilahjoiksi kaapatuille Jasonille ja Kimberlylle nimensä olevan Antonio Bandaras ja Bulk puhui saksalaisella korostuksella. Sekavuudestaan huolimatta he onnistuivat pakenemaan sukellusveneestä Muranthias-saarelle Kimberlyn kanssa. Lopulta Power Rangerit pelastivat heidät ja he palasivat Angel Groveen rangereiden Turbo Megazordin kyydissä.


title: Bulk ja Skull

text: Televisiosarjan "Power Rangers Zeo" aikana Saban suunnitteli Bulkille ja Skullille myös omaa spin-off-komediasarjaa, jossa kaksikon oli tarkoitus pyörittää hotellia (Jason Narvy sanoi, että hotellin oli tarkoitus olla heidän isoäitinsä hotelli). Sarjassa piti olla sivuhahmona myös meksikolainen Elviksen jäljittelijä. Narvy kertoi, että koska Bulkista ja Skullista tehdystä "The Good, The Bad, and the Stupid" -videojulkaisusta ei tullut suosittua, Saban oli peruuttanut suunnitelman.


title: Lindsey Stirling

text: Lindsey Stirling (s. 21. syyskuuta 1986) on yhdysvaltalainen viulisti, tanssija, performanssitaiteilija ja säveltäjä. Hän esittää koreografioituja viuluesityksiä sekä livenä että musiikkivideoilla, kuten hänen YouTube-kanavallaan nimimerkillä "lindseystomp", jonka hän loi vuonna 2007. Helmikuuhun 2016 mennessä hänen videoillaan oli yli 1,2 miljardia katsojaa. Vuonna 2010 Stirling ylsi semifinaaleihin "America’s Got Talent" -ohjelman viidennellä tuotantokaudella, jossa hänet tunnettiin nimellä Hip Hop Violinist.


title: Lindsey Stirling

text: Vuodesta 2010 lähtien Stirling on julkaissut kolme albumia, EP-levyn ja useita singlejä. Hänen esittämänsä musiikkityylit vaihtelevat klassisesta popmusiikkiin ja hip hopista dubstepiin. Alkuperäiskappaleiden lisäksi hän on myös esittänyt omia versioitaan muiden muusikoiden kappaleista ja eri ääniraidoista. Maaliskuussa 2014 Stirling ilmoitti tekevänsä keikan Suomeen saman vuoden lokakuussa. Suomen esitys tapahtui 4. lokakuuta.Albumit


title: Aborchin linna

text: Aborchin linna (suom. "Jokilinna") oli Satakunnassa sijainnut keskiaikainen linna. Sen sijaintipaikkaa ei varmaksi tiedetä, koska linna oli toiminnassa vain joitakin vuosia. Kokemäenjoessa tai sen suulla sijainnut Aborch rakennettiin vuosien 1387–1395 välisenä aikana ja purettiin jo 1400-luvun alkupuolella.


title: Aborchin linna

text: Aborchin linna perustettiin kuningas Albrekt Mecklenburgilaisen käskystä vuonna 1367 puretun Kokemäen linnan seuraajaksi. Edeltäjänsä tapaan se toimi Satakunnan voutikunnan hallintopaikkana. Linna esiintyy asiakirjoissa ensimmäisen kerran elokuussa 1395, jolloin Suomen laamanni Jeppe Djäkn luovuttaa hallussaan olleet linnat ja voutikunnat Knut Bonpoika Gripille. Kirjeessä mainitaan Turun linna, Uudellamaalla sijaitseva Wartholman linna, Vreghdenborchin linna sekä Satakunnassa sijaitseva Aborchin linna voutikuntineen. Vreghdenborch tarkoittaa Eurajoella ollutta Liinmaan linnaa, mutta Aborchin sijainti on jäänyt epäselväksi. Vuodelta 1387 oleva Djäknin ja Albrekt Mecklenburgilaisen sopimus ei vielä sisällä Aborchia, joten se on rakennettu vuosien 1387 ja 1395 välillä.


title: Aborchin linna

text: Aborchin linna toimi muiden Knut Bonpoika Gripin haltuun joutuneiden linnojen tapaan keväästä 1398 lähtien jonkin aikaa Vitaaliveljien sekä kuningatar Margareeta I:n vastaisen opposition tukikohtina. Pääosa Vitaliaaneista poistui keväällä 1399, muuta osa heistä jäi pysyvästi linnojen palvelukseen. Abroch lakkautettiin viimeistään 1410-luvun loppuun mennessä yhdessä Liinmaan linnan kanssa. Uuden Kokemäenkartanon linnaläänin keskuspaikaksi tuli myöhemmin Kokemäenkartano.


title: Aborchin linna

text: Aborchin linnan paikaksi on ehdotettu yleisimmin kolmea eri paikkaa; Harolan linnaluotoa, Kokemäen linnaa tai nykyisen Porin kohdalla Kokemäenjoen suulla sijainnutta saarta. Mikäli Aborch olisi sijainnut samalla paikalla kuin Kokemäen linna, tarkoittaisi se, ettei sitä olisikaan varsinaisesti purettu vuonna 1367. Linnan varustusta olisi ainoastaan kevennetty ja siitä olisi muodostettu tavallinen kuninkaankartano. Asiaa viimeksi tutkineen Tapio Salmisen mukaan tämä olettamus ei kuitenkaan pidä paikkaansa.


title: Aborchin linna

text: Toinen mahdollinen Aborchin paikka Kokemäellä on vajaat puolitoista kilometriä Linnanluodosta yläjuoksulle päin sijaitseva Isoluoto. Kokemäenkartanon edustalla olevalla Isoluodolla oli vielä 1870-luvulla jäljellä tiilestä muurattuja rakenteita. Saaresta on löydetty muun muassa kaksi 1300-luvun nuolenkärkeä, joten siellä on ollut jonkinlaista toimintaa jo kyseisen vuosisadan jälkipuoliskolla. Kokemäenkartano on kuitenkin aikoinaan sijainnut Isoluodolla, josta se siirrettiin joen etelärannalle vuonna 1664, joten osa jäännöksistä kuuluu joka tapauksessa kartanon rakennuksiin.


title: Aborchin linna

text: On myös arveltu, että Abroch olisi sijainnut Liinmaan ja Korsholman tavoin jokisuussa olevalla saarella. Jokisuisto kuului vielä tuolloin Kokemäen pitäjän yhteismaihin, joten mahdollisesti Kokemäen linnan purkamisen jälkeen kruunun haltuun otettiin jokin saari ja sille perustettiin uusi linna. Tämä saari sijaitsi jossakin Ulvilan keskiaikaisen kaupungin ja Porin nykyisen keskustan välillä. Aborchin sijaintia jokisuistossa tukee seikka, että paikalla on todennäköisesti ollut jonkinlainen linnoitus jo ennen vuonna 1558 tapahtunutta Porin kaupungin perustamista. Muun muassa Juhana Herttuan antamassa Porin perustamisasiakirjassa mainitaan paikalla sijainnut linnoitus. Tämä vanhempi varustus olisi sitten antanut nimensä uudelle kaupungille.


title: Kansanlähetysopisto

text: Kansanlähetysopisto on Suomen Evankelisluterilaisen Kansanlähetyksen omistama oppilaitos, joka keskittyy Raamatun opettamiseen.


title: Kotikirkko Risteyspaikka

text: Kotikirkko Risteyspaikka (lyhyemmin Risteyspaikka) on kristillinen seurakunta Helsingissä. Risteyspaikka perustettiin 1996 ja on helluntaiherätykseen kuuluva karismaattinen yhteisö. Seurakunnassa on noin 140 jäsentä.


title: Kotikirkko Risteyspaikka

text: Toimintamuotoina ovat viikoittaiset jumalanpalvelukset, lapsi- ja nuorisotyö, pienryhmät ja solutoiminta, opetus- ja julistustoiminta, esirukous- ja sielunhoitotyö sekä lähetystyö Filippiineillä ja Indonesiassa GNN ry:n ja Hosea ministryn kautta. Ylistysmusiikilla on tärkeä osuus seurakunnan tilaisuuksissa. Seurakunnan tilaisuudet pidetään Paloheinässä, Paloheinäntie 9:ssä.


title: Kotikirkko Risteyspaikka

text: Seurakunnan päätilaisuudet järjestetään sunnuntaisin klo 17. Seurakunnan vastaavana pastorina on toiminut Kim Autero (vuoteen 2010 saakka), tämän jälkeen seurakuntaa on johtanut ns johtoryhmä, johon kuuluvat Dansk Kalervo, Reis Markku ja Hartikainen Timo (tilanne v. 2016).


title: Suur-Helsingin kristillinen koulu

text: Suur-Helsingin kristillinen koulu on Helsingin Pasilassa toimiva kristinuskoon toimintansa perustava peruskoulu.


title: Suur-Helsingin kristillinen koulu

text: Kristillisen koulun opetussuunnitelma seuraa valtakunnallisen opetussuunnitelman perusteita. Kaikissa aineissa kristillisyys tuodaan esiin selkeyttämällä eri aineisiin liittyviä raamatullisia periaatteita ja totuuksia.


title: Suur-Helsingin kristillinen koulu

text: Uskonnonopetuksen perustana on kaikilla luokka-asteilla Raamattu. Alaluokilla käytetään sen lisäksi Ikuiset kertomukset -kirjasarjaa ja yläluokilla mm. Alfa-kurssin materiaalia.


title: Suur-Helsingin kristillinen koulu

text: Suur-Helsingin kristillisen koulun yhteydessä toimii kristillisiä arvoja tunnustava päiväkoti Agape.


title: Suur-Helsingin kristillinen koulu

text:
”The philosophy of the classroom
is the philosophy of the government
in the next generation.”


title: Suur-Helsingin kristillinen koulu

text: - Abraham Lincoln


title: Juju (artisti)

text: Juju (oikealta nimeltään Julius Sarisalmi) on Orivedeltä lähtöisin oleva, nykyisin Sastamalassa asuva rap-artisti. Juju on julkaissut neljä albumia, jotka ovat aihepiiriltään kantaa ottavia ja yhteiskunnan tilaa pohtivia.


title: Juju (artisti)

text: Juju aloitti uransa vuonna 2000 ORW-yhtyeessä, jonka muita jäseniä olivat mm. Opaali ja Jon. Vuonna 2005 Juju julkaisi debyytti-EPnsä Juju EP, jonka tuotti kokonaisuudessaan Matlab. Sittemmin Juju aloitti keikkailun Opaalin kanssa, jonka kanssa kiersi Suomea aktiivisesti. Vuonna 2007 Juju vieraili muutamalla kappaleella Opaalin debyyttialbumilla ja mixtapella.


title: Juju (artisti)

text: Vuonna 2008 julkaistiin Jujun debyyttialbumi Sekavuudesta selvyyteen, jolla vieraili Pyhimys, Japo ja Opaali. Tuotannosta vastasi Jazzy-O, Jon ja Open Sound Productions. Levyllä Juju käsittelee päihderiippuvuuskierrettään, arkea päihdeongelman kanssa ja lopulta myös hyvinkin yksityiskohtaisesti siitä selviytymistä. Vaikka levy onkin pääasiallisesti henkilökohtainen, on Jujuun helppo samaistua: ihan arkiset asiat: raha, työ, huumeet, mielenterveys ja tulevaisuus varmasti vaivaavat jokaista nuorta kuin vanhempaakin enemmän tai vähemmän. Levyltä julkaistu ""Oodi"" -musiikkivideo ja kappale keräsi nopeasti yli 1,5 miljoonaa katsojaa YouTubessa ja voitti YleX Pipefest demokilpailun. Levy myytiin nopeasti loppuun jo vuonna 2008, mutta siitä otettiin uusintapainos vuonna 2012.


title: Juju (artisti)

text: Vuonna 2009 Juju vieraili Teflon Brothersien T-albumilla kappaleella ""Hoodilammas"" joka oli tehty promootiomielessä Hempsteri-tupakkakaupalle. Kappaleesta julkaistiin myöhemmin musiikkivideo.


title: Juju (artisti)

text: Vuonna 2011 Juju julkaisi toisen albuminsa nimeltä Mustavalkosta. Albumilla hän käsittelee nyky-yhteiskunnan tilaa, kritisoi nykyistä kilpailuyhteiskuntaa, korruptiota ja päättäjiä. Sanoitukset ovat vahvasti kantaa ottavia myös esimerkiksi päihdepolitiikan suhteen. Vierailijoina kuultiin Julma-Henri, Dima-One, Edorf ja Tesoman Apteekkari. Levyn äänimaailmat yhdistelevät elektronista musiikkia, reggaeta ja perinteisempää rap-taustaa. Tuottajina toimivat Matlab, Jon, Foilhat dub from space, Jazzy-O ja Bleakk. Albumilta julkaistiin ""Onni / Loppu"" -yhdistelmämusiikkivideo joka on kerännyt useita tuhansia katselukertoja YouTubessa. Erityisen suosituksi ovat nousseet ""Huuda"" ja ""Vapaana (m. Julma Henri)"" -kappaleet jotka ovat keränneet miljoonia katselukertoja YouTubessa.


title: Juju (artisti)

text: Jujun kolmas albumi, Matkalla kadotukseen ilmestyi maaliskuussa 2013. Se kuvaa nykyhetkeä Suomessa ja koko maailmalla sekä pohtii elämän tarkoitusta ja kyseenalaistaa opittuja normeja. Levyn tarkoitus on jakaa tietoa, laajentaa tajuntaa sekä levittää rakkauden, ymmärryksen ja viisauden sanomaa. Tuotannosta vastaavat Jon, Foilhat dub from space, Jazzy-O, Markus Seppä, Matlab ja DJ Polarsoul. Albumin julkaisi ja jakeli tamperelainen Playground Musicin levy-yhtiö Cosmic Playground yhdessä Jujun oman levy-yhtiön Kollektiivi ryn kanssa. Albumilla vierailee Pyhimys, Julma-Henri, Callisto, Pelkkä Hippi ja Che Guwaja. Albumilta julkaistiin ensimmäinen ""2050 (m. Pyhimys & Henrika)"" näytebiisi kesällä 2011. Loppukesästä 2012 julkaistiin ""Savuaa (m. Julma Henri)""-musiikkivideo, myöhemmin ""Opastaja (m. Callisto)""-single Spotifyyn ja loppuvuodesta 2012 ""Tuhat jääpiikkii (m. Pelkkä Hippi)""-musiikkivideo. Tammikuussa 2013 julkaistiin albumin kappalelista sekä ""Palvella""-musiikkivideo. Toukokuun lopussa 2013 julkaistiin ""Onnea"" -musiikkivideo.


title: Juju (artisti)

text: Kesällä 2013 Kollektiivi ry julkaisi kolme uutta Jujun kappaletta SoundCloudiin: ""Räpätti"", ""Lasi"" ja ""Omistaa"". Jujun neljäs sooloalbumi "Julius Kivi on hullu" julkaistiin keväällä 2014.


title: Juju (artisti)

text: Sarisalmi haki keväällä 2015 eduskuntaan Itsenäisyyspuolueen sitoutumattomana ehdokkaana.


title: Erkki Käkelä

text: Erkki Käkelä on suomalainen tietokirjailija.


title: Mertanen

text: Mertanen on suomalainen sukunimi, joka on muun muassa seuraavilla henkilöillä:


title: Mielonen

text: Mielonen on suomalainen sukunimi, joka on muun muassa seuraavilla henkilöillä:


title: Montonen

text: Montonen on suomalainen sukunimi, joka on muun muassa seuraavilla henkilöillä:


title: Multanen

text: Multanen on seuraavien henkilöiden sukunimi:


title: Mutanen

text: Mutanen on muun muassa seuraavien henkilöiden sukunimi:


title: Vaarallisia suhteita (vuoden 2003 elokuva)

text: Vaarallisia suhteita () on vuonna 2003 ensi-iltansa saanut E J-Yongin (joskus muodossa J-Yong E) ohjaama eteläkorealainen elokuva. Siinä ranskalaisen kirjailijan Choderlos de Laclosin samannimisen romaanin (alkuteos "Les liaisons dangereuses" 1782) tapahtumat on siirretty 1700-luvun Koreaan.


title: Mykkänen

text: Mykkänen on suomalainen sukunimi, joka on muun muassa seuraavilla henkilöillä:


title: Vaarallisia suhteita

text: Vaarallisia suhteita voi tarkoittaa ainakin seuraavia:


title: Eva & Adam – neljät synttärit ja fiasko

text: Eva & Adam – neljät synttärit ja fiasko ("Eva & Adam – fyra födelsedagar och ett fiasko") on vuonna 2001 ensi-iltansa saanut Catti Edfeldtin ohjaama nuortenelokuva. Se perustuu televisiosarjaan "Eva ja Adam" vuodelta 1999, ja Evaa ja Adamia näyttelevät tässäkin samat näyttelijät Ellen Fjæstad ja Carl-Robert Holmer-Kårell.


title: Eva & Adam – neljät synttärit ja fiasko

text: Varhaisteini-ikäiset Eva ja Adam ovat olleet yhdessä jo kolme vuotta, mutta Eva alkaa epäillä onko Adam se ainoa oikea ja lopettaa suhteen. Hänen ystävättärensä Annikan äiti on tavannut uuden miehen ja Annika on näin saanut uuden sisarpuolen Petran. Kun näyttää siltä, että Adam on kovin ihastunut Petraan, Eva tulee mustasukkaiseksi ja päättä valloittaa Adamin uudelleen itselleen.


title: Myyryläinen

text: Myyryläinen on seuraavien henkilöiden sukunimi:


title: Suloinen ikuisuus

text:
Suloinen ikuisuus ("The Sweet Hereafter") on vuonna 1997 ensi-iltansa saanut Atom Egoyanin käsikirjoittama ja ohjaama kanadalainen draamaelokuva, joka perustuu Russell Banksin romaaniin.
Vakava bussionnettomuus on surmannut suuren osan lapsista Kanadan Brittiläisen Kolumbian pikkukaupungissa. Asianajaja Mitchell Stephens (Ian Holm) kulkee surutalosta toiseen ja yrittää taivuttaa lasten vanhempia nostamaan ryhmäkanteen bussiyhtiötä vastaan, koska bussin jarrut olivat ilmeisesti olleet epäkunnossa. Hän kärsii paitsi tehtävänsä epäeettisyydestä, myös siitä että hänen oma tyttärensä on luisumassa pysyvästi huumeiden käyttäjäksi. Vähitellen hän saa vanhempia yhtymään kanteeseen ja alkaa kouluttaa onnettomuudesta selviytyneitä nuoria avaintodistajiksi tulevaan oikeudenkäyntiin. Esitutkinnassa yksi heistä, halvaantunut tyttö, kuitenkin valitsee sanansa tahallaan väärin omien perhetraumojensa takia, ja syytteistä luovutaan.
"Suloinen ikuisuus" palkittiin Grand Prix’llä Cannesin elokuvajuhlilla 1997. Atom Egoyan oli Oscar-ehdokkaana parhaan ohjauksen ja parhaan sovitetun käsikirjoituksen sarjoissa.


title: Suloinen ikuisuus

text: "The New York Timesin" kriitikot valitsivat "Suloisen ikuisuuden" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Alaston totuus

text: Alaston totuus ("Where the Truth Lies") on vuonna 2005 ensi-iltansa saanut Atom Egoyanin ohjaama kanadalainen draamaelokuva, joka perustuu Rupert Holmesin romaaniin. Elokuvassa lomittuvat tarinat 1950-luvun lopun koomikkoparista (Kevin Bacon ja Colin Firth) ja vuonna 1972 viidentoista vuoden takaista murhaa tutkivasta journalistista (Alison Lohman).


title: Eurasia Septentrionalis Antiqua

text: Eurasia Septentrionalis Antiqua oli Suomen muinaismuistoyhdistyksen vuosittain "vain suurilla sivistyskielillä" vuosina 1926–1938 julkaisema aikakauskirja. Siitä ilmestyi yhteensä 12 numeroa. Päätoimittaja oli arkeologi A. M. Tallgren ensin U. T. Sireliuksen, sitten Ilmari Mannisen kanssa tämän kuolemaan asti vuoteen 1935 ja lopuksi yksin. Koko julkaisu oli pitkälti Tallgrenin henkilökohtaista ansiota.


title: Eurasia Septentrionalis Antiqua

text: Julkaisun funktiona oli Itä-Euroopan sekä Pohjois-Aasian arkeologian ja kansatieteen kokoajana. Jyri Kokkosen mukaan on eräissä artikkeleissa nähtävissä, että lehti kykeni aikanaan olemaan kriittinen sekä stalinistista että natsistista tieteentekometodia kohtaan. Julkaisu joutui taloudellisiin vaikeuksiin, ja se lakkasi ennen talvisotaa.


title: Suomen kalliomaalaukset

text: Suomen kalliomaalaukset ovat kallioihin ja siirtolohkareihin punamultamaalilla tehtyjä merkkejä, jotka ovat tutkimusten mukaan neoliittisen kivikauden ja pronssikauden ajalta. Kuviot ovat yleensä huonosti säilyneitä johtuen sään ja kasvillisuuden tuhoavasta vaikutuksesta. Myös ihmistoiminta on nyttemmin uhannut maalauksia. Suomessa kalliomaalauksia tunnetaan eniten Kaakkois-Suomesta, mutta niitä on myös esimerkiksi Etelä-Suomessa ja Kainuussa. Tunnettujen kalliomaalausten kokonaismäärä Suomessa, kun mukaan otetaan vain tunnistettavia kuvioita sisältävät kohteet, on 96. 26 maalauksen kuvioita ei pystytä haalistumisen tai suttaantumisen vuoksi tunnistamaan. Kohteista seitsemän on todennäköisesti kallion luonnollisia värjäytymiä ja siten kiistanalaisia maalauksia. Loput 13 kohdetta ovat ajoitukseltaan myöhäisiä eli jopa nykyaikaisia tai tuhoutuneita kohteita. Kalliomaalauksia on Fennoskandiassa eniten Suomessa (vuoden 2005 tilanne).


title: Suomen kalliomaalaukset

text: Kalliomaalausten jäljistä on päätelty, että punamultamaalia on sivelty sormella suoraan kiven pintaan. Käytössä on toki voinut olla sivellinkin, mutta muutaman merkin tekemiseen on tuskin vaivauduttu valmistamaan välineitä. Väriaineen on täytynyt olla jäykkää ja tahmeaa, koska kuvioiden valuminen on harvinaista. Punamaalia on valmistettu punamullasta eli savimaalajista, jossa on runsaasti hematiittia. Punamultajauhetta sekoitettiin ilmeisesti rasvaan, joka oli leviteltävissä ja joka tarttui kiveen valumatta. Sideaineeksi on ehdotettu myös verta, koska sitä on käytetty pyhiin voiteisiin myös historiallisella ajalla.


title: Suomen kalliomaalaukset

text: Kuvioiden pysyminen kalliossa on askarruttanut tutkijoita pitkään. Pieneliöt syövät rasvaa, jolloin rasva häviäisi ja punamulta varisisi alas kalliolta. Myös ilmakehän läpäisevä ultraviolettisäteily tuhoaa rasvan kemiallista rakennetta. Osa kuvista onkin voimakkaasti haalistunut ja jälki on niin heikko, ettei kuvioita enää tunnista ilman teknisiä apuvälineitä. Jotkin kuvista ovat levinneet tai suttaantuneet epäselviksi läikiksi. Tämän on voinut aiheuttaa hankaavat kevätjäät, toistuvat sateet tai toinen maalari. Happamat sateet liuottavat maalausten päälle saostunutta suojakalvoa ja paljastavat maalia sään armoille. Myös ihminen voi vahingoittaa maalausta raaputtelemalla, hankaamalla, kastelemalla tai pesemällä niitä. Useita kuvioita on vahingoitettu tällä tavalla. Nykyään maalauksen koskettelukin on kiellettyä.


title: Suomen kalliomaalaukset

text: Vain sellaiset maalaukset ovat säilyttäneet muotonsa ja värinsä, jotka ovat sijainneet suojaisessa paikassa. Säilyneille kuville on yhteistä se, että ne sijaitsevat etelään päin aukeavassa kalliossa, ovat kuivassa paikassa, sijaitsevat halkeamien tai lohkeamisten alapuolella tai sijaitsevat kallioiden vaalenneella alueella. Kallion värin vaaleneminen voi johtua kalsedonista eli opaali on piidioksidisaostuma, joka liukenee kallion pinnasta ja saostuu kuivuessaan takaisin kallion pintaan muodostaen sille opaalikalvon. Vaalea kohta saattoi houkutella maalaamaan sille kuvioita, jotka erottuivat kauaksi. Maalauksen päälle saostui uutta kalsedonia säilyttäen sitä pitempään. Maalauksien päältä on löydetty myös kipsisaostumaa eli kalsiumsulfaattia.


title: Suomen kalliomaalaukset

text: Kalliomaalausten maalissa käytettävä rasva on hiilivetyä, jonka sisältämästä hiilestä voidaan tehdä radiohiiliajoituksia. Näin on menetelty maalauspaikoilla eri puolilla maailmaa, mutta Suomessa tätä ei ole vielä onnistuttu tekemään. Suomessa on ajoittamiseen käytetty erilaisia luonnonhistoriallisia menetelmiä. Kalliomaalaukset sijaitsevat Sisä-Suomessa järvialueella, joiden vedenpinnan vaihtelut ovat olleet kytköksissä maankohoamisen aiheuttamiin hitaisiin muutoksiin. Koska maalaukset sijaitsevat usein veden äärellä, on maalaajan täytynyt seistä jään päällä tai istua veneessä. Tällaisella oletuksella maalauksille on saatu karkea ajoitus.


title: Suomen kalliomaalaukset

text: Karkea arvio on, että ensimmäiset maalaukset on tehty noin 5000−4500 eaa. Tämä sattuu varhaiseen kampakeraamiseen eli keskineoliittiseen kauteen. Viimeiset maalaukset on tehty arviolta pronssikauden aikana noin 1500 eaa.


title: Suomen kalliomaalaukset

text: Yli puolet kalliomaalauksista on Suomessa tehty muinaisiin saariin ja osa sijaitsee edelleen saarissa. Osa maalauksista sijaitsee salmissa tai vesistöjen kulkureittien risteyskohdissa. Maalaus sijaitsee usein sellaisessa kalliossa, joka näkyy hyvin järvelle päin. Vaikka maalaus oli pieni ja käsitti vain muutaman merkin, tuli sen erottua hyvin ohikulkijoiden meloessa kohteen ohitse.


title: Suomen kalliomaalaukset

text: Järvi-Suomen luonnonhistorialliset vaiheet ja järvien kulloisetkin vedenpinnankorkeudet ovat vaikuttaneet maalauspaikan valintaan. Kun jääkauden jälkeen noin 9000 eaa. alkaen muinais-Päijänne ja muinais-Saimaa kuroutuivat lahtina erilleen muinaisesta makeavetisen Ancylus-vaiheen Itämerestä, syntyi kaksi uutta suurta järviallasta. Nämä järvet olivat aluksi yhteydessä toisiinsa Pohjois-Savossa Pielavedellä ja muodostivat Keski-Suomen suurjärven, joka laski vetensä Pohjanlahteen. Epätasaisen maankohoamisen takia Suurjärven pohjoisosat kohosivat nopeammin kuin sen eteläosat. Tämän seurauksena järvialtaan vedet kallistuivat etelään, pohjoiset lasku-uomat alkoivat kuivua ja vedenpinta suurjärvessä kohota. Järvien pohjoisosat eriytyivät toisistaan lopulta noin 4900 eaa. muodostaen kaksi suurjärveä.


title: Suomen kalliomaalaukset

text: Maankohoaminen selittää joidenkin maalausten oudot korkeudet vedenpinnasta. Kallistuneen järven pohjoisosa madaltui ja eteläosa syveni. Madaltuneen pohjoisosan kalliomaalaukset kohosivat lopulta liian ylös ja niiden alapuolelle alettiin maalata uusia kuvia. Järven eteläosassa rannat painuivat veden alle, jolloin kuvia piti alkaa maalata veteen vajoavien kuvien yläpuolelle. Lopulta ylimmät kuvat ovat jääneet useiden metrien korkeudelle.


title: Suomen kalliomaalaukset

text: Joskus järvessä tapahtui äkillisiä pinnanmuutoksia, jotka johtuivat uusien jokiuomien puhkeamisesta. Järven eteläosissa järvialtaan hidas kallistuminen oli nostanut veden pintaa yhä korkeammalle ja lopulta vesi tulvi yli patoavien kannasten. Tulvan uurtamasta ojasta kehittyi järvelle uusi lasku-uoma, joka syvetessään laski järven pintaa ja paljasti uutta maalattavaa kalliopintaa. Vedenpinnan laskemisen seurauksena jotkin maalauspaikat jäivät pois ja uusia alettiin käyttää. Esimerkiksi Päijänteen eteläinen uoma puhkesi noin 5000 eaa. ja synnytti Kymijoen. Myös Saimaa on uurtanut uusia lasku-uomia, joista kuuluisin on Vuoksen puhkeaminen 3700 eaa..


title: Suomen kalliomaalaukset

text: Kalliomaalauksissa olevia kuvioita ei pidetä taiteena, jossa taiteilija ilmaisee itseään vapaasti, vaan kommunikaationa, jossa maalaaja merkitsee kiveen symboleja. Merkkejä on rajoitettu määrä ja niitä voi tutkia esimerkiksi ryhmittelemällä niitä aiheen mukaan. Eräät kuviot esiintyvät ryhmissä, joiden yhdistelmillä on ilmeisesti jokin merkitys. Kuvakirjoituksen ratkaisua, kuten egyptiläisten hieroglyfien tulkitseminen, ei voida kuitenkaan toivoa kalliomaalausten suhteen.


title: Suomen kalliomaalaukset

text:
Kalliomaalauskohteiden suuri lukumäärä (noin 130 kpl) ei merkitse kuvioiden suurta lukumäärää. Yli 10 merkin kohteita on vain 9 kpl, josta kuudessa on yli 20 merkkiä ja joista kolmessa on yli 50 merkkiä. Vähäisestä kuviomäärästä noin 200 eli yli puolet on ihmismerkkejä ja 140 hirveä tai peuraa esittäviä merkkejä. Merkkien staattisuus on silmiinpistävää. Vain kolmessa kohteessa hirvi näyttää juoksevan. Maalauksissa ei esiinny kuvia, joita tekijä olisi hahmotellut, vaan tekijä on maalatessaan aina etukäteen tiennyt, millainen kuviosta tulisi. Tämä saattaa kertoa, että vain jotkin yhteisön jäsenistä saivat tehdä merkkejä kallioon.
Ihmishahmot eli antropomorfiset kuviot on yleisin kuviotyyppi. Ihmishahmot saattavat esittää ihmistä tai ihmisen näköistä oliota. Useimmat ihmishahmot on kuvattu tikku-ukkoina vailla mitään lisäpiirteitä. Hahmon kädet ovat joko koholla, jolloin puhutaan adorantisesta hahmosta (de: Adorant), tai sitten alhaalla. Joillekin hahmoille on maalattu käteen jousi tai sauvat. Pää on usein pistemäinen tai rengas. Joillain hahmoilla on kolmion muotoinen naamio, tai pää, jossa on silmäpisteet. Päähän on voitu lisätä sarvet tai se on kuvattu kuin eläimen pää. Sukupuolitunnuksia on erittäin harvoin. Naisella voi olla rinnat ja miehellä penis, mutta nämäkin tulkinnat ovat subjektiivisia. Piirteettömät tikku-ukot ovat kommunikaatiossa heikko signaali, joten esimerkiksi jalkojen tai käsien asento saattaa merkitä jotain erityistä. Jos hahmo on kuvattu pää alaspäin, on sillä erityinen merkitys.
Hirvet ja peurat muodostavat toiseksi yleisimmän ryhmän. Molemmat ovat olleet yleisiä, mutta kuvioista on ollut vaikea erottaa kummasta on kysymys. Eräät maalarit ovat kuitenkin lisänneet kuviinsa ripauksen realismia ja näin on voitu erottaa hirven pään ja vartalon linjojen tunnistettavat piirteet. Vaikka molemmilla lajeilla on osan aikaa vuodesta sarvet, niin vain kolmessa tai neljässä kuvassa ne esiintyvät. Tulkinnan mukaan sarvettomuus johtuu eläimen kuvaamista keväteläimenä. Joillekin hirville on merkitty rintaan niin sanottu sydänpiste.
Veneet tai sarvet muodostavat kolmanneksi suurimman ryhmän. Koska kuviot ovat symbolisia eikä realismia ole yritetty korostaa, on tulkinnoille jäänyt varaa. Osa tutkijoista pitää kuvioita sarvina ja osa veneinä. Kuviot ovat yksinkertaisesti laaja kaari, johon on vedetty joukko pystyviivoja aivan kuten kammassa. Viivat ovat siten joko veneen miehistöä tai sarven piikkejä. Osa kuvioista muistuttaa selkeästi nahkavenettä, joissa on jopa keulakoriste. Eräässä veneessä on maalattu alle jalat. Toisaalta, eräät kuviot on maalattu hirven pään yläpuolelle niin, että vaikutelmaksi tulee sarvet. Mutta sarvet saattavat esittää myös venettä, ikään kuin vene olisi syntynyt tai valmistettu suuresta sarvesta.
Varsin yleinen merkki on kostean kämmenen painallus kiveen. Tunnetaan myös käärmeen, kalan, hauen, linnun, joutsenen tai karhun kuvia. Tyylittelyn takia lajista ei olla varmoja. Mukana on myös joukko abstrakteja kuvioita. Niitä ovat muun muassa suuri vinoristi, sik-sak-viiva, aaltoviiva, vaakaviiva, ryhmä pystyviivoja, ympyrä, neliö, kolmio, puoliympyrä ja verkkokuvio.


title: Suomen kalliomaalaukset

text: Kalliomaalausten voidaan tulkita olleen osana uskonnollista toimintaa. Ne ovat saattaneet liittyä kulttipaikkoihin tai samanistisiin istuntoihin. Jälkimmäisessä tapatuksessa ne ovat kuvastaneet samaanin transsissa tekemiä matkoja maailmojen välillä ja hänen sen yhteydessä kokemiaan asioita. Näin ollen kalliomaalaukset ovat ilmentäneet kolmikerroksista maailmankuvaa. Kalliomaalaukset olivat veden äärellä sen takia, että veden ajateltiin kuvastavan reittiä tai tasoa, joka erotti normaalin maailman alisesta, kuolleiden maailmasta. Ylistä maailmaa asustivat jumalat. Samaani kulki aliseen maailmaan veden kautta, jonka väreilevä pinta kuvasti häilyvää eroa elämän ja kuoleman välillä. Samaani pystyi myös matkaamaan jokea pitkin transsissa aliseen maailmaan. Hän käytti apunaan omaa apuhenkeään, tai sieluneläimiä, ja matka taittui myös veneellä. Samaanin matkoja eri maailmojen välillä ja muodonmuutosta ihmisestä eläimeksi kuvataan kalliomaalauksissa. Kalliomaalaukset olivat kulkureittien ja yhteisöjen rajamailla. Ne olivat siis fyysisestikin eri maailmojen rajoja.


title: Suomen kalliomaalaukset

text: Ensimmäisen kalliomaalauslöydön Suomessa ilmoitti säveltäjä Jean Sibelius vuonna 1911 Kirkkonummen Vitträskissä, mutta sen aitous varmistettiin vasta vuonna 1917. Useimmat kalliokuvat on löydetty kuitenkin vasta 1960-70-luvuilla ja 1990-luvulla. Toinen maalaus on vuonna 1963 löydetty Juusjärven kalliomaalaus. Kun tiedotusvälineet kiinnittivät ihmisten huomion kalliokuviin, alkoi havaintojen määrä kasvaa nopeasti. Esimerkiksi vuonna 1966 löytyi Taipalsaaren Valkeissaari, joka oli ensimmäinen Saimaalta löydetty maalaus. Vuonna 1968 löytyi Ristiinasta Astuvansalmen maalauskenttä, joka on Suomen kansainvälisesti tunnetuin kohde. Vuonna 1975 todettiin ennätykselliset 12 uutta maalauskohdetta. Etsimistä joudutettiin muun muassa etsintäkilpailuilla. Vuonna 2003 eräs etsintäretki suuntautui Päijät-Hämeeseen, jolloin löydettiin kuusi uutta kohdetta. Eniten kalliokuvia on löytänyt Timo Miettinen, jolla oli vuonna 2003 nimissään 25 löydettyä kalliomaalausta. Edelleenkin löydetään keskimäärin yksi maalaus vuodessa.


title: Suomen kalliomaalaukset

text: Maalausten dokumentointi on tärkeää kahdesta syystä. On havaittu, että ilmansaasteet ohentavat maalauksia suojaavaa kalvoa ja altistavat maalaukset sään aiheuttamalle eroosiolle. Toisaalta myös kalvo tekee maalauksesta epäselvän, jolloin otollisella hetkellä tehty havainto paljastaa kuvion eri piirteet paremmin. Kalvon läpinäkyvyys riippuu voimakkaasti ilman ja kallion lämpötilasta, kosteudesta ja valon tulosuunnasta ja määrästä. Dokumentoimalla kuvio useaan kertaan, saadaan tutkimukselle hyödyllistä aineistoa.


title: Suomen kalliomaalaukset

text: Maalauksia on dokumentoitu eri tavoin. Helppo tapa on ollut kopioida maalaus kallion pinnalle asetellun muovikalvon läpi värikynällä. Menetelmällä saadaan kuviot talteen niiden luonnollisessa koossaan, jolloin niiden mittaaminen on jälkeenpäin helppoa. Tapa on nykyään kielletty, koska maalaukseen ei saa enää koskea. Valokuvaaminen on siten ainoa sallittu dokumentointitapa. Eräät ovat ottaneet kohteesta paperivalokuvan ja värittäneet siihen maalauksen kuvion. Tapa on hyvin subjektiivinen, mutta sallii heikosti näkyvien osien korostamisen. Samaa voi tehdä digitaalivalokuvien kanssa, jossa kuvankäsittelyohjelmalla voidaan korostaa punaisen eri sävyjä. Näin on voitu paljastaa haalistuneiden maalausten heikkoja yksityiskohtia. Menetelmä on joskus tuonut esille kuvioita suttaantuneiden läikkien sisältä. Eräissä tapauksissa on voitu päätellä viivojen piirtojärjestys.


title: Suomen kalliomaalaukset

text: Kalliomaalauksia ei voi tutkia käyttäen pelkästään taiteen käsitteitä. Kuvien symbolimaisuus ei jätä ilmaisulle paljonkaan tutkittavaa. Sen sijaan löytöpaikka ja sen valintaan johtaneet syyt, kuvien tekijöiden identifiointi, maalauksen ikä, väriaineen ominaisuudet, tekovälineet, säilymisen syyt, maalauksen aitous, merkkien muotokieli ja niiden selitys, merkkien alkuperä ja levintä ovat tutkimisen arvoisia aiheita. Kalliokuvien tutkimus onkin monitieteellinen projekti, jolle arkeologia, geologia, antropologia, uskontotiede ja taidetutkimus voivat antaa tulkinnassaan tukea toisilleen.


title: Suomen kalliomaalaukset

text: Kalliomaalausten tutkimus on Suomessa hyvin nuorta ja vähäistä. Vaikka kalliomaalaus on selvästi merkitty paikka maastossa, jossa muinaiset ihmiset toimivat, ei maalauspaikoilla ole tehty montaa arkeologista kaivausta. Ensimmäiset kaivaukset on tehty Valkeisaaressa, jossa Antti Lahelma suorittamat toiset kaivaukset tapahtuivat vuonna 2004 ja Astuvansalmen kalliomaalauksien edustalla on suoritettu useita vedenalaiskaivauksia sukeltaen, joista viimeisimmän toteutti Juhani Grönhagen vuonna 1992. Ensimmäinen väitöskirja kalliomaalauksista on Antti Lahelmalta vuodelta 2008.


title: Suomen kalliomaalaukset

text: Kuvien ajoittaminen luonnontieteellisillä menetelmillä kuten radiohiilimenetelmällä ei ole Suomessa toistaiseksi onnistunut. Muun muassa Timo Jussila ja Timo Sepänmaa ovat selvittäneet Saimaan ja Päijänteen epätasaisesta maankohoamisesta johtuvaa veden pinnankorkeuden vaihteluiden käyttöä ajoittamiseksi. Maalauskohdan korkeuden perusteella on saatu epäsuoria viitteitä, että kuvat on tehty vallitsevan vedenkorkeuden tasolta. Samalla on huomattu, että tiettyjä merkkejä on käytetty usealla kohteella samanaikaisesti ja suhteellisen lyhyen aikaa.


title: Suomen kalliomaalaukset

text: Seuraavassa on luetteloitu useimmat Suomessa tunnetut kalliomaalaukset (tilanne 2005). Pienissä maalauskohteissa on havaittu alle 10 kuviota. Pienet kohteet ovat enemmistönä, kun taas kolmessa suurimmassa kohteessa on yli 60−100 kuviota. Maalauskohteet on ryhmitelty karkeasti muinaisten vesistöjen mukaan.


title: Suomen kalliomaalaukset

text: Keski-Saimaa rajautuu etelässä Toiseen Salpausselkään ja ulottuu pohjoisessa Heinävedelle, lännessä Mäntyharjulle ja idässä Savonlinnaan saakka.


title: Suomen kalliomaalaukset

text: Alueen pohjoiset maalauskohteet sijaitsevat Heinävedellä. Pohjoisin niistä on Vierunvuoren ja Humalniemen, jossa poikkeava kolmiomainen kuvio. Muut pohjoisen kohteet sijaitsevat Vierunvuoresta etelään. Enonkoskelta löytyy Ukonvuoren kohde, Haukkalahdenvuoren kaksi kohdetta ja Kurtinvuoren kohde.


title: Suomen kalliomaalaukset

text: Savonlinnan alue sijaitsee edellisten kohteiden eteläpuolella. Lyhyen matkan päässä Savonlinnasta länteen sijaitsee Rapakkon maalaus. Savonlinnasta etelään ovat tiiviissä rykelmässä Ikoinniemen Haukkavuoren kalliomaalaus sekä tuhoutunut Orivuoren kalliomaalaus. Pieninä kohteina ovat vielä Karsikkovuorella oleva punavärijälki, sekä Porossalmen ja Murronvuoren epäselvät kohteet Savonlinnassa.


title: Suomen kalliomaalaukset

text: Matkalla Savonlinnasta Mikkeliin kohdataan Sulkavan Viidanmäki maalaus ja Kivikirkon tuhoutuneen maalauksen. Näistä etelään sijaitsevat Toisen Salpausselän pohjoispuolella ja Puumalan itäpuolella kohteet Maksasaarenselän, Vetotaipaleen, Syrjäsalmen ja Lapinvuoren kalliomaalaukset.


title: Suomen kalliomaalaukset

text: Mikkelin suunnalla sijaitsee Verijärven ja Tikaskaarteenvuoren kalliomaalaus. Juvalla sijaitsevat myös Sarkaslammen, Sarkasvuoren, Hepo-ojan, Papinsängyn ja Enkelinpesän kohteet. Puumalan puolelle jäävät epävarmat kohteet Vuorilahti ja Ison Lepistölahden sekä Sourunniemen, Vuorilammen, Völjärinsalmen ja Kuutinvuoren kohteet.


title: Suomen kalliomaalaukset

text: Mikkelistä etelään ja Puumalasta lounaaseen sijaitsevat Ristiinan kuuluista kohteet Astuvansalmi, joka on Suomen toiseksi suurin maalauskenttä (65 kuviota), ja Uittamonsalmi.


title: Suomen kalliomaalaukset

text: Epätasaisen maankohoamisen aiheuttaman kallistuminen kohotti vedenpintaa Suur-Saimaan eteläosissa ja vedet puhkaisivat uuden lasku-uoman Matkuslampien läpi Mäntyharjun pohjoispuolelle noin 4 900 eaa.. Tätä vesien kulkureittiä kutsutaan edelleen Mäntyharjun reitiksi. Näin Suur-Saimaan laskuvedet alkoivat virrata Kymijokeen Sarkaveden, Voikosken, Vuohijärven, Verlan, ja Pyhäjärven kautta. Pyhäjärvessä Päijänteen aiemmin puhkaisema lasku-uoma kohtasi nyt Saimaan vedet, jotka jatkoivat yhdessä laskuaan Kymijokea pitkin Suomenlahteen.


title: Suomen kalliomaalaukset

text: Reitin alkutaipaleella kohdataan ensin Suomenniemellä Louhtovuoren maalaus ja sitten Mäntyharjulla Haukkavuoren, Itkonlahden ja Kannonaluksen maalaukset. Kouvolassa kohdataan Voikosken, Kapasaaren, Tupavuoren, Löppösenluolan, Olhavanlammen ja Verlan kalliomaalaukset. Ennen Kymijokeen yhtymistä ohitetaan Heinolan kapeikoissa Ala-Rievelin, Rajakiven ja Rautvuoren maalaukset. Hieman pääreitiltä sivussa idässä löytyy vielä Patakallion ja Uutelanvuoren maalaukset.


title: Suomen kalliomaalaukset

text: Nykyään Mäntyharjun reittiin kuuluu myös Puulavesi, mutta se virtasi Päijänteeseen aina Kissakosken kanavan rakentamiseen 1854 asti.


title: Suomen kalliomaalaukset

text: Etelä-Saimaa sijaitsee Keski-Saimaan eteläpuolella Ensimmäisen ja Toisen Salpausselän välissä. Etelä-Saimaa laskee vetensä niin sanotulle Väliväylän kautta Suomenlahteen ja Vuoksen kautta Laatokkaan. Lähellä Vuoksea sijaitsee Ruolahden Kolmiköytisienvuoren kalliomaalaus. Etelä-Saimaan länsirannoilla löytyvät Taipalsaaren Valkeisaari, jossa on suoritettu arkeologiset kaivaukset. Noin 10 kilometrin sisällä kohdataan Kannuksen linnavuoren, Ruusin Turasalon ja Lintuinvuoren kohteet. Lamposaaressa ja Suuressa Turasaaressa on kuviottomia punaväriläikkiä.